**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Οκτωβρίου 2020, ημέρα Πέμπτη και ώρα 10.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Ρύθμιση οφειλών και παροχή δεύτερης ευκαιρίας».

Στη συνεδρίαση παρέστησαν ο Υπουργός Οικονομικών κ. Χρήστος Σταϊκούρας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Σταύρος Καλαφάτης, Σταύρος Καλογιάννης, Κωνσταντίνος Κατσαφάδος, Συμεών (Σίμος) Κεδίκογλου, Κωνσταντίνος Κοντογεώργος, Σπυρίδων – Παναγιώτης (Σπήλιος), Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αικατερίνη Παπανάτσιου, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Ιωάννης Δελής, Βασίλειος Βιλιάρδος, Κωνσταντίνος Χήτας και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι καλημέρα. Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών «Ρύθμιση οφειλών και παροχή δεύτερης ευκαιρίας».

Θα ήθελα να σας ενημερώσω για το πρόγραμμα των συνεδριάσεων της Επιτροπής μας. Αύριο το πρωί στις 10.00΄θα έχουμε την ακρόαση των φορέων και παρακαλώ τους εισηγητές να προτείνουν στο Προεδρείο τους φορείς που επιθυμούν να καλέσουμε. Αύριο, στη 13.00΄ συνεχίζεται η συνεδρίαση μας, στην ίδια αίθουσα με την επί των άρθρων και την ερχόμενη Τρίτη στις 10.00΄ έχουμε την τέταρτη συνεδρίαση.

Συμφωνούμε;

**ΕΥΤΥΧΙΑ ΑΧΤΣΙΟΓΛΟΥ (Εισηγήτρια της Μειοψηφίας):** Κύριε Πρόεδρε, καταλαβαίνω ότι αυτό που περιγράφετε είναι μια διαδικασία επείγοντος. Δεν υπάρχουν ενδιάμεσες διαδικασίες, οι ενδιάμεσοι χρόνοι που κανονικά προβλέπονται από τον Κανονισμό και δεν μπορούμε να καταλάβουμε σε τι συνίσταται το «Επείγον» αυτού του νομοσχεδίου; Να σημειώσω ότι εδώ έχουμε ένα νομοσχέδιο Πτωχευτικού Κώδικα, στην ουσία, διακοσίων εξήντα άρθρων, το οποίο κατατέθηκε μεσάνυχτα Δευτέρα βράδυ προς Τρίτη.

Καλούμαστε, ήδη, Πέμπτη πρωί να τοποθετηθούμε τα κόμματα χωρίς να έχουμε προλάβει στοιχειωδώς να κάνουμε μία συζήτηση και μία ανάλυση. Ένας νομικός κάνει μια ολόκληρη μέρα μόνο για να δει τι αλλαγές έχουν γίνει στην αρίθμηση του νομοσχεδίου και μας βάζετε μια διαδικασία «επείγοντος» για να το συζητήσουμε για ποιο λόγο; Από που προκύπτει, δηλαδή το «Επείγον»; Σε τι συνίσταται αυτή τη στιγμή το «επείγον» γι’ αυτό το νομοσχέδιο;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):**Δεν υπάρχει διαδικασία επείγοντος, προφανώς. Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ** **(Ειδική Αγορήτρια του Κ.Κ.Ε.):** Έχουμε σοβαρή διαφωνία με το να γίνουν αύριο, ημέρα Παρασκευή, δύο συνεδριάσεις, να γίνει συζήτηση επί των άρθρων για 270 άρθρα που έχουν αλλαγές σε σχέση με τη διαβούλευση και τέλος πάντων δεν καταλαβαίνω γιατί πρέπει να είναι τόσο πιεσμένοι οι χρόνοι για ένα νομοσχέδιο που δεν υπάρχει κανένας λόγος επείγοντος να επισπευσθεί; Δεν είναι δυνατόν. Έχουμε ταυτόχρονα πολλές και άλλες υποχρεώσεις. Για να μπορέσουμε να επεξεργαστούμε σοβαρά τα νομοσχέδια δεν μπορεί να μπαίνουν με αυτή την πυκνότητα και τέλος πάντων είναι αρκετός καιρός τώρα που Παρασκευές και Δευτέρες είναι συνεχόμενες συνεδριάσεις. Τουλάχιστον, να γίνει η ακρόαση των φορέων να έχουμε και το χρόνο να επεξεργαστούμε και αυτά που θα ακούσουμε από τους φορείς. Γενικά δεν είναι σωστή η τακτική με το που τελειώνουν οι φορείς να συζητάμε τα άρθρα και να μην έχουμε και το χρόνο να μελετήσουμε και αυτά που ουσιαστικά προτείνουν οι φορείς. Να γίνει από την επόμενη εβδομάδα η συζήτηση επί των άρθρων για να έχουμε και το χρόνο να τα επεξεργαστούμε καλύτερα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε το βασικό πρόβλημα δεν είναι ότι προστέθηκαν, περίπου, 70 άρθρα. Το βασικό πρόβλημα είναι ότι παρά τα εκατοντάδες σχόλια στη δημόσια διαβούλευση δεν άλλαξε η φιλοσοφία του περιεχομένου του νομοσχεδίου. Ένα νομοσχέδιο που αυτή τη στιγμή είναι στα 267 άρθρα. Έρχεται σε διαδικασίες εξπρές να συζητηθεί και νομίζω ότι, ακριβώς, επειδή, προσέλκυσε πάρα πολλά σχόλια από πάρα πολλούς φορείς και της αγοράς και επιστημονικούς, θεωρώ ότι θα πρέπει να είναι εξαντλητική η συζήτηση στο επίπεδο της ακρόασης των φορέων και θέλω μαζί με τους φορείς που θα προτείνουμε ως Κίνημα Αλλαγής, επειδή η Κυβέρνηση λέει ότι ενσωματώνει Κοινοτική Οδηγία, θεωρώ θα ήταν και έτσι είναι, θα ήταν χρήσιμο να ακούσουμε και ποια είναι και η εμπειρία των ανθρώπων σε επίπεδο Ευρωπαϊκής Ένωσης. Έχουν χειριστεί ανάλογη εφαρμογή Κωδίκων και να δούμε τελικά ποια είναι η προτεραιότητα και γι’ αυτό θέλω να προτείνω και να το κάνει αποδεκτό ο Υπουργός, φαντάζομαι δεν θα έχει καμία αντίρρηση σε αυτό, να καλέσουμε στην ακρόαση φορέων τον συντονιστή του δικτύου EARLY WARNING EUROPE που είναι επίσημος συνεργάτης της Κομισιόν για ανάλογα ζητήματα.

Θέλω να το δεχτεί ο Υπουργός, θέλω να τοποθετηθεί ο Υπουργός να έχουμε και μια ευρωπαϊκή εμπειρία σε αυτό ώστε να κάνουμε μια αναλυτική συζήτηση. Συμφωνώ, προφανώς ότι οι χρόνοι δεν αρκούν για να κάνουμε ουσιαστική νομοθετική διαδικασία μέσα σε μία μέρα ,αύριο, με φορείς και κατ’ άρθρον συζήτηση. Θα ήταν, λοιπόν, ευκταίο να μετατεθεί χρονικά, να πάει λίγο πιο πίσω.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Θα κάνουμε μία προσπάθεια ώστε την αυριανή συνεδρίαση επί των άρθρων, μήπως μπορέσουμε να την μεταθέσουμε την ερχόμενη Δευτέρα, εφόσον υπάρχει αίθουσα. Μόλις έχω νεότερα θα σας ενημερώσω επ’ αυτού.

Τον λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θέλω να κάνω ορισμένες παρατηρήσεις, προφανώς το σώμα θα αποφασίσει.

Εμείς θέλουμε να υπάρχει εκτενής διάλογος. Άρα, όποιος προτείνεται από την πλευρά της Ελληνικής Κυβέρνησης που ούτως ή άλλως δεν έχει λόγο, το Σώμα αποφασίζει, είναι απολύτως δεκτές όλες οι προτάσεις όλων των κομμάτων, να είναι ξεκάθαρο, αλλά ούτως ή άλλως δεν έχουμε λόγο και ρόλο. Τα κόμματα επιλέγουν και ο Πρόεδρος και η Επιτροπή αποφασίζουν.

Δεύτερον, το νομοσχέδιο αυτό μπήκε σε δημόσια διαβούλευση πριν από πολύ μεγάλο χρονικό διάστημα. Έμεινε σε δημόσια διαβούλευση για πολύ μεγάλο χρονικό διάστημα. Ακολούθησαν πολλές εβδομάδες μετά τη δημόσια διαβούλευση, χωρίς να αλλάξει η φιλοσοφία του νομοσχεδίου, όπως, πολύ σωστά είπατε. Αντιθέτως από ότι είπε, αν κατάλαβα καλά, η εισηγήτρια του KKE ότι έχει αλλάξει η φιλοσοφία. Δεν έχει αλλάξει. Δεν έχουν προστεθεί νέα άρθρα. Ουσιαστικά έχουν «σπάσει» τα προηγούμενα άρθρα σε περισσότερα και υπάρχει, πράγματι, ένας κυβερνητικός προγραμματισμός να έρθει και άλλο νομοσχέδιο το αμέσως προσεχές διάστημα για το λαθρεμπόριο.

Σας είχα προϊδεάσει εδώ και τέσσερις-πέντε μήνες ότι θα φέρουμε 7 με 10 νομοσχέδια φέτος και το κάνουμε, διότι θέλουμε να αποδείξουμε και το αποδεικνύουμε ότι παρά την κρίση του κορονοϊού το μεταρρυθμιστικό έργο της Κυβέρνησης συνεχίζεται, όπως, ακριβώς το είχαμε προγραμματίσει. Θα ακολουθήσει συνεπώς το νομοσχέδιο για το λαθρεμπόριο του οποίου η δημόσια διαβούλευση τελειώνει αυτή την εβδομάδα. Υπάρχει ο «Προϋπολογισμός» μετά και θα δούμε τι άλλο θα προκύψει ανάλογα με την εξέλιξη υγειονομικής κρίσης.

**ΕΥΚΛΕΙΔΗΣ ΤΣΑΚΑΛΩΤΟΣ (ομιλία εκτός μικροφώνου)** Που είναι το «επείγον»; Να μας πείτε γιατί είναι «Επείγον»;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Δεν υπάρχει «επείγον». Σας έχει απαντήσει ο Πρόεδρος.

**ΕΥΚΛΕΙΔΗΣ ΤΣΑΚΑΛΩΤΟΣ (ομιλία εκτός μικροφώνου)** Θέλουμε να μας πείτε μια κουβέντα σε αυτό που σας ρωτάμε, γιατί είναι «επείγον»;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν είναι «επείγον».

Κύριε Τσακαλώτο δύο πράγματα. Πρώτον, μιλήστε στο μικρόφωνο.

Δεύτερον, αφήστε τον Υπουργό να ολοκληρώσει και μπορείτε να τοποθετηθείτε, δεν υπάρχει κανένα θέμα.

Ο Υπουργός είπε ότι δεν είναι «Επείγον».

Κύριε Τσακαλώτο, ζήτησε ο κύριος Υπουργός να κάνει μία παρέμβαση.

**ΕΥΚΛΕΙΔΗΣ ΤΣΑΚΑΛΩΤΟΣ (ομιλία εκτός μικροφώνου)** Εσείς κάνετε το «Επείγον»;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Mα δεν τίθεται θέμα «επείγοντος». Γιατί επιμένετε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Το είπα προηγουμένως ότι δεν τίθεται θέμα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Δεν τίθεται θέμα. Το ξεκαθαρίσαμε από την αρχή.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Έχει ξεκαθαρίσει αυτό.

Πρώτα απ’ όλα δεν είστε μόνος σε αυτή την αίθουσα. Υπάρχουν και συνάδελφοι, οι οποίοι έθεσαν κάποιους προβληματισμούς. Δεν απαντάω σε εσάς, ούτως ή άλλως δεν είχατε το λόγο. Απαντώ σε αυτούς που πήραν το λόγο.

Απάντησα, συνεπώς στις τοποθετήσεις των συναδέλφων που τοποθετήθηκαν, στα θέματα τα οποία έθιξαν. Για το θέμα του «επείγοντος» δεν τοποθετήθηκα γιατί δεν τίθεται θέμα ,αφού σας απάντησε ο Πρόεδρος, γιατί να τοποθετηθώ εγώ; Από κει και πέρα το Σώμα θα αποφασίσει τη διαδικασία η οποία θα ακολουθηθεί.

**ΕΥΚΛΕΙΔΗΣ ΤΣΑΚΑΛΩΤΟΣ (ομιλία εκτός μικροφώνου)** Κύριε Πρόεδρε, μπορώ να σας ρωτήσω;

H απόσταση ανάμεσα στην επί των άρθρων συνεδρίαση και στη συνεδρίαση της β΄ ανάγνωσης, γιατί αν δεν είναι επείγον, όπως λέτε εσείς και το λέει και ο κύριος Υπουργός θα πρέπει να υπάρχει…….

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, προφανώς, η διαδικασία με την οποία συζητείται το νομοσχέδιο δεν είναι διαδικασία επείγοντος. Εάν ήταν επείγον το νομοσχέδιο, θα ολοκληρώναμε τη συζήτηση αύριο. Κάτι τέτοιο δεν ισχύει. Επαναλαμβάνω τις συνεδριάσεις. Αύριο, στις 10.00, θα έχουμε ακρόαση φορέων, στην αίθουσα Γερουσίας, τη Δευτέρα, στη 13.00, στην αίθουσα Γερουσίας, θα έχουμε συζήτηση επί των άρθρων και την Τρίτη, στις 10.00, στην ίδια αίθουσα, θα έχουμε την τέταρτη συνεδρίαση. Παρακαλώ πολύ, τους εισηγητές να μας δώσουν τους προτεινόμενους φορείς. Το λόγο έχει, ο κ. Ρουσόπουλος, εισηγητής της πλειοψηφίας, για 15 λεπτά.

**ΘΕΟΔΩΡΟΣ ΡΟΥΣΟΠΟΥΛΟΣ (Εισηγητής της Πλειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι, στην πολιτική, πολλές φορές, μία Κυβέρνηση καλείται να παρέμβει νομοθετικά σε πεδία που παρουσιάζονται προκλήσεις. Αυτό είναι ένα φαινόμενο συχνό και επιθυμητό, όμως, τούτο πρέπει να γίνεται όχι μόνο από αίσθηση ευθύνης για την αντιμετώπιση μιας υφιστάμενης κατάστασης, αλλά με την πεποίθηση πως η νέα στρατηγική θα διορθώσει θεαματικά την κατάσταση. Εισηγούμενος, σήμερα, το νομοσχέδιο που αναφέρεται στη ρύθμιση οφειλών και στην παροχή δεύτερης ευκαιρίας, είμαι πεπεισμένος πως επιφέρουν μια σειρά σημαντικών βελτιώσεων σε πολλά πεδία. Πρόκειται για ένα άρτιο και εμπεριστατωμένο νομοθέτημα που εκτείνεται σε 270 άρθρα και με το οποίο φιλοδοξούμε να επιλύσουμε μια σειρά χρόνιων αβελτηριών, ενώ παράλληλα, φιλοδοξούμε να εισάγουμε σημαντικές μεταρρυθμίσεις. Η νομοθετική μας πρωτοβουλία εντάσσεται στην ευρύτερη στρατηγική της Κυβέρνησης της Νέας Δημοκρατίας και του Πρωθυπουργού, Κυριάκου Μητσοτάκη, για την ανάταση της ελληνικής οικονομίας εντός του πολύ δύσκολου περιβάλλοντος της παγκόσμιας υγειονομικής κρίσης στην οποία ζούμε. Όπως και με τις λοιπές μας αποφάσεις στο πεδίο της οικονομίας έτσι και με αυτό το νομοθέτημα επιδιώκεται η εναρμόνιση της κοινωνικής δικαιοσύνης με την οικονομική αποτελεσματικότητα. Η τρεις ακρογωνιαίοι λίθοι είναι: η πρόληψη, η αντιμετώπιση και η επανεκκίνηση. Πρόληψη, ώστε να αποφύγει κανείς την πτώχευση χρησιμοποιώντας μία δέσμη καινοτόμων εργαλείων, αντιμετώπιση ως προς την βελτιωμένη και ταχύρρυθμη διαδικασία πτώχευσης για αυτούς που πραγματικά το χρειάζονται, ώστε να απελευθερώνονται από τα δεσμά των χρεών και επανεκκίνηση προς τη δεύτερη ευκαιρία που χρειάζεται να κάνει κανείς, ώστε να έχει μια καινούργια αρχή ή μία δεύτερη ευκαιρία.

Αναμορφώνονται οι μέθοδοι πρόληψης και αφερεγγυότητας νομικών και φυσικών προσώπων με σκοπό την επίλυση του παλαιού προβλήματος της διόγκωσης του ιδιωτικού χρέους το οποίο περιορίζει τις παραγωγικές δυνατότητες της χώρας και στερεί πολύτιμους πόρους από αναπτυξιακές δράσεις. Οι υπερχρεωμένοι οφειλέτες δεν θα χρειάζεται, πλέον, να διαβιούν υπό το βάρος των χρεών τους, ούτε να μετακυλούν τέτοιες υποχρεώσεις στα παιδιά τους. Αντιθέτως, θα έχουν τη δυνατότητα να απαλλαγούν πλήρως μέσω της ρευστοποίησης των περιουσιακών στοιχείων τους, ώστε να κάνουν ένα νέο ξεκίνημα. Αυτή είναι η δεύτερη ευκαιρία. Μια δεύτερη ευκαιρία που παρέχεται στους έντιμους δανειολήπτες, οι οποίοι συχνά αντιμετώπιζαν ανυπέρβλητα εμπόδια στην προσπάθεια επαναδραστηριοποίησής τους. Τιμωρητικά, διήγαν έναν βίο αβίωτο, ενώ σήμερα θα κάνουν μία νέα αρχή. Εισάγεται, ταυτοχρόνως, ένα λειτουργικό πλαίσιο για την προληπτική αντιμετώπιση της αφερεγγυότητας φυσικών και νομικών προσώπων, το οποίο αξιοποιεί πλήρως τις ψηφιακές τεχνολογίες με σκοπό την απλοποίηση και επιτάχυνση των διαδικασιών. Με ένα σύστημα έγκαιρης προειδοποίησης, το φυσικό ή νομικό πρόσωπο, θα μπορεί να προβαίνει στις απαραίτητες ενέργειες πριν κοκκινίσει, ώστε να προλαμβάνει την πτώχευση. Ειδικά, για τα νομικά πρόσωπα, στόχος του προληπτικού αυτού πλαισίου αναδιάρθρωσης το οποίο λειτουργεί μέσω της διαδικασίας του εξωδικαστικού συμβιβασμού ή της διαδικασίας εξυγίανσης είναι η υποστήριξη και διατήρηση των βιώσιμων επιχειρήσεων με σκοπό αυτές να συνεχίσουν να λειτουργούν διαφυλάσσοντας τις θέσεις εργασίας και περιορίζοντας τις ζημίες για όλους τους συναλλασσόμενους. Και σε αυτό το σημείο, όπως και σε ολόκληρο το σώμα του νομοσχεδίου, εντοπίζεται η κοινωνική ευαισθησία των διατάξεων που στόχο έχει την προστασία των αδύναμων και την επιβράβευση των συνεπών. Αντί να τιμωρεί, ο νέος νόμος, επιδιώκει να ανακουφίσει.

Το νομοσχέδιο χωρίζεται σε πέντε μέρη. Πρώτον, θεσπίζονται διατάξεις για την πρόληψη και την αποφυγή της αφερεγγυότητας των φυσικών και νομικών προσώπων. Δεύτερον, αναμορφώνεται το υπάρχον πτωχευτικό πλαίσιο. Για πρώτη φορά παρέχεται η δυνατότητα, πτωχευτική ικανότητα σε κάθε φυσικό πρόσωπο, ενώ παράλληλα επιδιώκεται η επιτάχυνση των διαδικασιών πτώχευσης προλαμβάνοντας την απαξίωση της πτωχευτικής περιουσίας και επιτρέποντας την επαναφορά των παραγωγικών μέσων σε χρήση. Τρίτον, παρουσιάζονται τα ηλεκτρονικά μέσα που αξιοποιούνται στο πλαίσιο της διευκόλυνσης των διαδικασιών του παρόντος νομικού πλαισίου. Επιπλέον, υιοθετείται μια σειρά ρυθμίσεων με στόχο τη δημιουργία ενός δικτύου προστασίας των ευάλωτων οφειλετών, οι οποίοι δεν δύνανται να προβούν σε αναδιάρθρωση των χρεών τους μέσω του εξωδικαστικού μηχανισμού ρύθμισης οφειλών. Τέταρτον, προβλέπονται διατάξεις που ρυθμίζουν θέματα των διαχειριστών αφερεγγυότητας, όπως τα απαιτούμενα προσόντα τους, εξετάσεις πιστοποίησης, επαγγελματική άδεια, προσδιορισμός της αμοιβής τους και πειθαρχική διαδικασία ελέγχου τους. Πέμπτον, θεσπίζονται οι απαραίτητες κοινές και μεταβατικές διατάξεις για το σύνολο του σχεδίου νόμου, ενώ καθορίζονται οι καταργούμενες διατάξεις.

Ας σταθούμε, τώρα, στα σημαντικότερα σημεία του νομοσχεδίου, ώστε να διαγνώσουμε πώς αλλάζουν προς το καλύτερο την θέση των πολιτών. Στο πρώτο μέρος που σχετίζεται με τους μηχανισμούς πρόληψης αφερεγγυότητας, για πρώτη φορά θεσμοθετούμε έναν ηλεκτρονικό μηχανισμό έγκαιρης προειδοποίησης οφειλετών. Αυτό σημαίνει πως το δημόσιο δημιουργεί μια ηλεκτρονική πλατφόρμα με την οποία ενημερώνεται προληπτικά ο οφειλέτης, προκειμένου να μην περιέλθει σε κατάσταση αδυναμίας εξυπηρέτησης των υποχρεώσεών του. Επιπλέον, της πλατφόρμας αυτής ο οφειλέτης παροτρύνεται να συμβουλεύεται τους εξειδικευμένους υπαλλήλους των Κέντρων Εξυπηρέτησης Δανειοληπτών, τα οποία συνήθως λειτουργούν σε Περιφέρειες, σε ΚΕΠ και, φυσικά, σε Επιμελητήρια ή επαγγελματικούς συλλόγους. Όσον αφορά τη διαδικασία πρόληψης, αυτή διαιρείται σε δύο μέρη. Το πρώτο μέρος που σχετίζεται με τον Εξωδικαστικό Μηχανισμό Ρύθμισης Οφειλών αφορά φυσικά και νομικά πρόσωπα, ενώ το δεύτερο μέρος που σχετίζεται με τη διαδικασία εξυγίανσης αφορά μόνο επιχειρήσεις. Ιδιαιτέρως, σημαντική τομή για την πρόληψη της αφερεγγυότητας είναι η πρόβλεψη για τον Εξωδικαστικό Μηχανισμό Ρύθμισης Οφειλών. Δίνεται η δυνατότητα, όχι μόνο στα νομικά, αλλά και στα φυσικά πρόσωπα να ρυθμίζουν τις οφειλές τους έως και διακόσιες σαράντα δόσεις, δηλαδή, έως και σε είκοσι χρόνια προς τους πιστωτές τους, τους χρηματοδοτικούς φορείς, το δημόσιο και τους φορείς κοινωνικής ασφάλισης. Η διαδικασία του εξωδικαστικού συμβιβασμού διενεργείται, αποκλειστικά, μέσω της ηλεκτρονικής πλατφόρμας και ολοκληρώνεται εντός δύο μηνών από την υποβολή της αίτησης της διαδικασίας αυτής. Η αίτηση υποβάλλεται από τον οφειλέτη έπειτα από δική του πρωτοβουλία ή σε συνέχεια σχετικής πρόσκλησης από τους πιστωτές του. Εφόσον η πρόταση ρύθμισης γίνει αποδεκτή από τον οφειλέτη και από την πλειοψηφία των χρηματοδοτικών φορέων τότε υπογράφεται η σύμβαση αναδιάρθρωσης, η οποία ακολούθως γίνεται αποδεκτή από το δημόσιο και τους φορείς κοινωνικής ασφάλισης.

Ως προς την εξυγίανση, τώρα, των επιχειρήσεων, το νομοσχέδιο εναρμονίζεται με τις πρόνοιες της οδηγίας 1023 του 2019. Για την εξυπηρέτηση των αναγκών του εξωδικαστικού μηχανισμού και της προπτωχευτικής διαδικασίας εξυγίανσης, συστήνεται μητρώο εμπειρογνωμόνων που εποπτεύεται από την Ειδική Γραμματεία Διαχείρισης Ιδιωτικού Χρέους και αποτελείται από φυσικά και νομικά πρόσωπα, τα οποία παρέχουν υπηρεσίες χρηματοοικονομικών συμβουλών. Τέλος, μία σημαντική παρέμβαση υπέρ της προστασίας της πρώτης κατοικίας προβλέπεται στο άρθρο 28. Οι ενήμεροι οφειλέτες, αλλά και όσοι ρυθμίσουν τα δάνειά τους μέσω αυτού του εξωδικαστικού μηχανισμού στον οποίο προαναφέρθηκα θα έχουν τη δυνατότητα για πέντε χρόνια να λαμβάνουν επιδότηση για την αποπληρωμή των ενυπόθηκων δανείων που ελήφθησαν για την κύρια κατοικία τους. Τι σημαίνει αυτό στην πράξη. Η επιδότηση θα ξεκινά από το ποσό των 70 ευρώ ανά μήνα, όταν πρόκειται για μονοπρόσωπο νοικοκυριό και προσαυξάνεται κατά 35 ευρώ μηνιαίως για κάθε, επιπλέον, μέλος της οικογένειας φτάνοντας το μέγιστο ποσό των 210 ευρώ ανά μήνα, ανεξαρτήτως της σύνθεσης του νοικοκυριού, καλύπτοντας έτσι σημαντικό ποσοστό της μηνιαίας δανειακής επιβάρυνσης.

Παρέχεται, λοιπόν, έμπρακτη στήριξη σε οφειλέτες, οι οποίοι έχουν λάβει δάνεια με την παράλληλη εξασφάλιση της κύριας κατοικίας τους.

Ως αποτέλεσμα δημιουργούμε τις απαραίτητες δικλείδες προστασίας προκειμένου, να μην ρευστοποιηθεί η περιουσία τους. Αυτά προβλέπονται στο πρώτο μέρος του νομοσχεδίου, που αφορά όπως είπα την έγκαιρη προειδοποίηση πιθανής αφερεγγυότητας και τις δύο μεθόδους πρόληψης αυτής, δηλαδή, τον εξωδικαστικό μηχανισμό συμβιβασμού και την προ πτωχευτική διαδικασία εξυγίανσης.

Πάμε τώρα στο δεύτερο μέρος του νομοσχεδίου, στο οποίο εισάγονται επικαιροποιημένες ρυθμίσεις ως αποτέλεσμα της εμπειρικής γνώσης στο διατρέξαν διάστημα από την τελευταία φορά, που εισήχθησαν κανόνες για το πτωχευτικό δίκαιο.

Αρχικά το σχέδιο νόμου προβλέπει τις ποσοτικές προϋποθέσεις υπό τις οποίες ο οφειλέτης θεωρείται, ότι έχει περιέλθει σε παύση πληρωμών, με στόχο την επίσπευση της δικαστικής κρίσης και για να απελευθερωθούν οι οφειλέτες γρηγορότερα από τα δανειακά τους δεσμά, οι σχετικές υποθέσεις πτωχεύσεων διακρίνονται σε μικρού αντικειμένου και σε λοιπές πτωχεύσεις και πλέον εξετάζονται και από τα ειρηνοδικεία εκτός από τα πολυμελή πρωτοδικεία.

Ως μικρού αντικειμένου πτωχεύσεις ορίζονται οι πτωχεύσεις νομικών προσώπων που πληρούν ένα από τα ακόλουθα κριτήρια. Είτε έχουν σύνολο ενεργητικού έως 350.000 ευρώ, είτε έχουν καθαρό ύψος κύκλου εργασιών έως 700.000 ευρώ, είτε απασχολούν έως 10 άτομα προσωπικό. Ως πτωχεύσεις μικρού αντικειμένου θεωρούνται και οι πτωχεύσεις φυσικών προσώπων που διαθέτουν περιουσία έως 350.000 ευρώ. Αυτές ακολουθούν μια απλοποιημένη διαδικασία, σύμφωνα με την οποία η αίτηση πτώχευσης υποβάλλεται ηλεκτρονικά και γίνεται δεκτή από το πτωχευτικό δικαστήριο εντός 30 ημερών από την υποβολή της, με μόνη την παρέλευση αυτού του διαστήματος και εφόσον φυσικά δεν έχει ασκηθεί παρέμβαση κατά αυτής.

Επιπροσθέτως, εάν η πτωχευτική διαδικασία δεν περαιωθεί εντός 12 μηνών από την κήρυξη σε πτώχευση ο σύνδικος υποβάλλει υποχρεωτικά έκθεση σε διορισμένο από το δικαστήριο εισηγητή εξηγώντας τους λόγους της καθυστέρησης και ο εισηγητής με τη σειρά του μπορεί, να προβεί σε αντικατάσταση του συνδίκου. Θα υπάρχει, δηλαδή, όπως προείπα λογοδοσία ώστε να επιτευχθεί ένας από τους βασικούς στόχους του νομοσχεδίου που είναι η επιτάχυνση των διαδικασιών.

Όταν η πτώχευση αφορά σε νομικό πρόσωπο και δεν ορίζεται ως μικρού αντικειμένου, τότε προβλέπονται δύο εναλλακτικές μορφές πτωχευτικής εκκαθάρισης. Είτε ρευστοποιείται το σύνολο της επιχείρησης ή μέρη αυτής, είτε αν αυτό δεν επιτευχθεί μέσα σε 18 μήνες, τότε εκποιούνται τα επιμέρους περιουσιακά της στοιχεία.

Μία επιπλέον ρύθμιση για την παροχή δεύτερης ευκαιρίας ορίζει, πως οφειλέτης φυσικό πρόσωπο δεν χάνει την άδεια ασκήσεως επαγγέλματος του και συνεπώς, μπορεί σύντομα να προχωρήσει στη δημιουργία μετά πτωχευτικής περιουσίας. Ο νόμος δεν λειτουργεί δηλαδή τιμωρητικά για κάποιον που επιχειρεί και πτωχεύει, εφόσον φυσικά αυτό δεν το κάνει με δόλιο τρόπο.

Και μιλώντας για καινοτομίες, να αναφέρω πως σχετικά με την πτώχευση φυσικών προσώπων ορίζεται, ότι αυτά απαλλάσσονται πλήρως από όλα τα χρέη τους εντός τριετίας από την κήρυξη της πτώχευσης γεγονός, που τους δίνει κίνητρο να εργαστούν και να δημιουργήσουν εκ νέου περιουσία. Στο διάστημα αυτό οφείλουν να συνεισφέρουν στην πτωχευτική περιουσία με τα εισοδήματά τους που υπερβαίνουν τις εύλογες δαπάνες διαβίωσης, όπως προβλέπεται από τη σχετική νομοθεσία. Ενώ στην περίπτωση που διαθέτουν προς ρευστοποίηση πάγια περιουσιακά στοιχεία σημαντικής αξίας η απαλλαγή έρχεται ένα έτος μετά την κήρυξη της πτώχευσης.

Ταυτοχρόνως, στην τελευταία αυτή περίπτωση ρευστοποίησης σημαντικών περιουσιακών στοιχείων, οι οφειλέτες φυσικά πρόσωπα υποχρεούνται σε καταβολή μέρους των εισοδημάτων τους για την εξόφληση των χρεών τους, όταν αυτά υπερβαίνουν το πενταπλάσιο των εύλογων δαπανών διαβίωσης.

Απαλλαγή όμως από τα χρέη νομικών προσώπων που στοχεύουν λαμβάνουν και οι εκπρόσωποί τους υπό την προϋπόθεση, ότι οι τελευταίοι ενήργησαν καλόπιστα και δεν οδήγησαν την επιχείρηση σε πτώχευση με δόλιο τρόπο. Η απαλλαγή παρέχεται μετά την πάροδο τριάντα έξι μηνών από την υποβολή της αίτησης πτώχευσης ή είκοσι τεσσάρων μηνών από την κήρυξη της πτώχευσης αναλόγως ποιο από τα δύο προηγείται χρονικά.

Δηλαδή αφενός η απαλλαγή από τα χρέη και αφετέρου η παροχή δεύτερης ευκαιρίας αποδίδονται μόνον σε έντιμους οφειλέτες και όχι σε στρατηγικούς κακοπληρωτές. Ο έλεγχος προβλέπει διασταυρώσεις και άρσης του απορρήτου, ώστε να διαπιστώνεται ποιοι είναι οι πραγματικά αδύναμοι και ποιοι έχουν δολίως αποκρύψει εισοδήματα.

Στην περίπτωση της δόλιας απόκρυψης στερούνται της δυνατότητας απαλλαγής από τις οφειλές τους, διότι η εμπειρία στην οποία αναφέρθηκα προηγουμένως κυρίες και κύριοι συνάδελφοι, βρίθει παραδειγμάτων πτωχευμένων εταιρειών και πρώην ιδιοκτητών που έμειναν με πλούσια προσωπική περιουσία.

Στο τρίτο μέρος του νομοσχεδίου εισάγονται ρυθμίσεις αξιοποίησης πληθώρας ηλεκτρονικών μέσων, όπως το ηλεκτρονικό μητρώο φερεγγυότητας, η ηλεκτρονική πλατφόρμα εξωδικαστικής ρύθμισης οφειλών, το ολοκληρωμένο σύστημα διαχείρισης δικαστικών υποθέσεων πολιτικής και ποινικής δικαιοσύνης.

Επιπλέον, εισάγεται η ρύθμιση την οποία αναμένουν χιλιάδες νοικοκυριά, τα οποία βρέθηκαν από την περίοδο της κρίσης έως σήμερα σε δοκιμασία η οποία δυστυχώς σε αρκετές περιπτώσεις είχε ως κατάληξη τον πλειστηριασμό της πρώτης τους κατοικίας.

Κυρίες και κύριοι συνάδελφοι, δεν ήταν μια εύκολη άσκηση αυτή την οποία είχε να επεξεργαστεί το οικονομικό επιτελείο της Κυβέρνησης. Η πικρή αλήθεια είναι πως πολλοί άνθρωποι αντιμετωπίζουν ακόμη το φάσμα να βρεθούν οι οικογένειές τους στο δρόμο. Η σημερινή Κυβέρνηση με το παρόν νομοσχέδιο εισάγει ρυθμίσεις προστασίας των ευάλωτων οφειλετών, που δεν έχουν τη δυνατότητα της αναδιοργάνωσης των χρεών τους μέσω του εξωδικαστικού μηχανισμού ρύθμισης οφειλών και για τους οποίους κηρύσσεται πτώχευση ή αναγκαστική εκτέλεση.

Σε αυτές τις περιπτώσεις αδυναμίας η πολιτεία παρεμβαίνει σήμερα παρέχοντας ένα «ισχυρό δίχτυ» προστασίας, ώστε να μην οδηγηθούν αυτά τα νοικοκυριά σε κοινωνική περιπέτεια.

Σύμφωνα με το άρθρο 219 του νομοσχεδίου οι οφειλέτες που ανήκουν σε ευάλωτη κοινωνική ομάδα θα μπορούν, να απευθυνθούν σε έναν νέο φορέα απόκτησης και επαναμίσθωσης, ο οποίος θα αγοράζει το ακίνητό τους προτού αυτό βγει σε πλειστηριασμό. Οι άνθρωποι αυτοί θα παραμένουν στο σπίτι που θα έχαναν -και θα παραμένουν για 12 έτη- καταβάλλοντας προς το φορέα ενοίκιο, ενώ θα διατηρούν το δικαίωμα επαναγοράς του ακινήτου τους στο τέλος της δωδεκαετίας και κατά τη διάρκεια αυτής, εφόσον φυσικά αποκτήσουν τη σχετική οικονομική δυνατότητα.

Επιπλέον, οι ευάλωτοι οφειλέτες θα δικαιούνται στεγαστικού επιδόματος σύμφωνα με το άρθρο 3, του ν.4472/2017, το οποίο θα καλύπτει σημαντικό μέρος του μισθώματος και θα παρέχει ουσιαστική ελάφρυνση της μηνιαίας επιβάρυνσης τους.

Έτσι μία οικογένεια που με μαθηματική ακρίβεια θα βρισκόταν άστεγη στο δρόμο αναζητώντας νέα κατοικία, - θα διασφαλίζει την παραμονή της με ένα ενοίκιο που ελαφρύνεται κατά πολύ από την προαναφερθείσα κρατική επιδότηση. Η επιδότηση ξεκινά από τα 70 ευρώ και φτάνει έως τα 210 ευρώ μηνιαίως καλύπτοντας έτσι ένα σημαντικό ποσοστό του ενοικίου, ανακουφίζοντας από υπέρμετρα βάρη.

Επιτυγχάνεται έτσι το καλύτερο δυνατό αποτέλεσμα και προστατεύεται στο μέγιστο βαθμό η κοινωνική αξιοπρέπεια την οποία δικαιούνται να λαμβάνουν όλοι οι Έλληνες πολίτες και δη τα πλέον αδύναμα στρώματα, τα οποία επλήγησαν από τη βάσανο μιας παγκόσμιας οικονομικής κρίσης.

Κυρίες και κύριοι συνάδελφοι, με αυτές τις σκέψεις σας καλώ να υπερψηφίσετε αυτό το νομοσχέδιο.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς τον κύριο Ρουσόπουλο.

Θα κάνουμε μία αλλαγή στην σειρά των ομιλητών επειδή ο κ. Βιλιάρδος, είναι εισηγητής και στο νομοσχέδιο που συζητείται στην Ολομέλεια, του Υπουργείου Περιβάλλοντος. Θα τον καλέσω να πάρει το λόγο τηρώντας το χρόνο που έχουμε θέσει και ευχαριστώντας τους εισηγητές και εισηγήτριες των άλλων κομμάτων για αυτή την αλλαγή.

Κύριε Βιλιάρδο, έχετε το λόγο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πάρα πολύ, κύριε Πρόεδρε, επίσης στους συναδέλφους.

Πριν αναφερθώ στο νομοσχέδιο θα ήθελα, να τονίσω πως δεν μπορούμε να υπερηφανευόμαστε για τα επιτόκια δανεισμού μας, όταν από τα 8,9 τρισεκατομμύρια ευρώ των ομολόγων της Ευρώπης τα 6 τρισεκατομμύρια διαπραγματεύονται με αρνητικά επιτόκια. Όταν αγοράζει πλέον τα ομόλογά μας η Ευρωπαϊκή Κεντρική Τράπεζα, αλλά και οι ελληνικές τράπεζες καθώς επίσης, όταν ο αποπληθωρισμός εκτοξεύτηκε στο 1,9% με αποτέλεσμα τα πραγματικά επιτόκια να είναι πάνω από 3%.

Το μεγαλύτερο πρόβλημα είναι ο δανεισμός των επιχειρήσεων με μέσο ονομαστικό επιτόκιο γύρω στο 4,5%, οπότε με πραγματικό 6,5%. Έτσι, είναι αδύνατον να ανταγωνιστούν ποτέ τις επιχειρήσεις των υπολοίπων χωρών. Όσο για την άνοδο των επενδύσεων στο τέταρτο τρίμηνο του 2019, που είπε χθες ο Υπουργός, οφειλόταν ξανά στις κατασκευές, στην οικοδομή, αλλά και στην Golden Visa, με άλλα λόγια, στο αποτυχημένο μοντέλο μας, που μας κατάντησε σε αυτό το σημείο.

Στο νομοσχέδιο τώρα, η παρούσα νομοθεσία αποτελεί μία ακόμη εφαρμογή Κοινοτικής Οδηγίας, από τις πολλές τον τελευταίο καιρό. Της 1023 του 2019. Μήπως, αλήθεια, η επίσημη νομοθεσία των μνημονίων σήμερα, είναι Κοινοτικές Οδηγίες; Σε κάθε περίπτωση, πρόκειται για ένα κάκιστο σχέδιο νόμου. Καμία σημαντική τομή στο πτωχευτικό δίκαιο, ενώ το χειρότερο είναι ότι δρομολογεί επίσημα το τέλος της προστασίας της πρώτης κατοικίας. Δυστυχώς, οι θετικές ρυθμίσεις είναι απειροελάχιστες.

Αφορά κατά κύριο λόγο τις τράπεζες η καταχρηστικότητα των συμπεριφορών των οποίων, είναι γνωστή για την πλειοψηφία των πολιτών. Δεν προκύπτει πουθενά υποχρέωση του πιστωτή που αιτείται την πτώχευση του οφειλέτη να αποδείξει το νόμιμο, βάσιμο και ορθό του ποσού της απαίτησης του. Δεν προβλέπεται τίποτα για την περίπτωση που η παύση πληρωμών οφείλεται σε ανωτέρα βία, ενώ είναι γνωστό πως οι τράπεζες υπονομεύουν στην πράξη κάθε διαδικασία εξωδικαστικής διευθέτησης.

Εκτός αυτού, το παρόν σχέδιο νόμου θεωρεί συλλήβδην κάθε οφειλέτη ως κακόπιστο και κακοπληρωτή, ενώ σωστή κάθε αξίωση που προβάλλει ο οποιοσδήποτε δανειστής. Σαν γενική παρατήρηση, δε βλέπουμε καμία πραγματική ρύθμιση δεύτερης ευκαιρίας των οφειλετών, όπως θα ήταν το σβήσιμο τους, για παράδειγμα, από τον Τειρεσία. Αντίθετα, διαπιστώνεται η ενίσχυση των αποκλεισμών με το νέο μητρώο αφερεγγυότητας. Πως θα μπορέσουν, λοιπόν, να αναπτυχθούν οι μαυρισμένες επιχειρήσεις που έχουν ανάγκη από ρευστότητα, ενώ, δυστυχώς, αποτελούν τη συντριπτική πλειοψηφία στη χώρα μας; Πόσο μάλλον αυτές που δεν φταίνε, αφού έπεσαν θύματα των τραγικών πολιτικών των εκάστοτε κυβερνήσεων.

Το χειρότερο σημείο πάντως στο σχέδιο νόμου είναι το δεύτερο μέρος του τρίτου βιβλίου, το οποίο, είναι πραγματικά εξοργιστικό, τόσο για τους πολίτες, όσο και για οποιαδήποτε ευνομούμενη πολιτεία. Θα το αναλύσουμε όταν αναφερθούμε στα άρθρα, αλλά η γενικότερη εντύπωση είναι πως οι ρυθμίσεις είναι απαράδεκτες. Ενώ υπάρχει η εύλογη απορία ως προς το ποιος συνέλαβε και αποτύπωσε τις διατάξεις της σε αυτό το σχέδιο. Όχι, μόνο, τελειώνει ουσιαστικά η προστασία της κύριας κατοικίας των οφειλετών, αλλά οι περιουσίες τους θα διαχειρίζονται από ένα νομικό πρόσωπο του ιδιωτικού τομέα, από το οποίο θα τα νοικιάζουν και θα μπορούν να τα επαναγοράζουν. Εάν, μάλιστα, γίνει κάποιο θαύμα και έχουν τα χρήματα για την επαναγορά, θα πρέπει να αποπληρώσουν και τα υπολειπόμενα οφειλόμενα μισθώματα της δωδεκαετούς σύμβασης μίσθωσης. Στο άρθρο 17 του Συντάγματος, περί προστασίας της ιδιοκτησίας και το άρθρο 25, περί του κοινωνικού κράτους δικαίου και της προστασίας των θεμελιωδών δικαιωμάτων, θα έπρεπε να λένε κάτι στην κυβέρνηση, εκτός εάν θεωρεί ότι η κύρια κατοικία δεν εντάσσεται σε αυτό.

Μια άλλη αστοχία του νόμου είναι το ότι, όπως καταλαβαίνουμε, δεν αφορά τα υπάρχοντα χρέη που είναι σε διαδικασία χρεοκοπίας, αλλά αυτά που θα υποβληθούν μετά την 1.1.2021. Επομένως, δεν καλύπτεται ολόκληρο το τεράστιο «κόκκινο» ιδιωτικό χρέος που προκάλεσαν τα μνημόνια. Ουσιαστικά, λοιπόν, πιστεύουμε ότι θα ωφελήσει κυρίως τα, «κόκκινα» στεγαστικά δάνεια, εάν δεν εμπλέκονται με τις υπάρχουσες διαδικασίες.

Για τα επιχειρηματικά που υπήρχε σχετικό ενδιαφέρον, λογικά έχουν ήδη υπαχθεί σε καθεστώς χρεοκοπίας, ενώ για τις οφειλές σε ταμεία, εφορία και καταναλωτικά δάνεια που σε μεγάλο βαθμό είναι μικρού ύψους, δεν υπάρχει σκοπιμότητα να χρησιμοποιηθούν από τους ιδιώτες οφειλέτες. Πάντως, σίγουρα θα αρχίσει να εφαρμόζεται για τα νέα «κόκκινα» δάνεια της πανδημίας, τα οποία, εκτιμάται από την Τράπεζα της Ελλάδας ότι μπορεί να ανέλθουν σε 8 έως 10 δισεκατομμύρια, όπως θα καταθέσουμε αργότερα στα πρακτικά.

Σε κάθε περίπτωση, παρά το ότι διαφημίζεται από την κυβέρνηση και από τα μέσα μαζικής επικοινωνίας ως δεύτερη ευκαιρία, δεν πρόκειται, δυστυχώς, για κάτι τέτοιο. Είναι, δηλαδή, παραπλανητική η περιγραφή του, ενώ αυτοί που χρειάζονται μια πραγματική δεύτερη ευκαιρία είναι οι δεκάδες χιλιάδες του «κόκκινου» ιδιωτικού χρέους των μνημονίων, όχι, μόνο, οι μελλοντικοί της πανδημίας. Αυτή τη στιγμή, πάντως, σύμφωνα με επίσημα στοιχεία της Τράπεζας της Ελλάδος, της ΑΑΔΕ και του ΕΦΚΑ, το «κόκκινο» ιδιωτικό χρέος, αυτό, δηλαδή, που δεν εξυπηρετείται, ανέρχεται σε 234 δισεκατομμύρια ευρώ, χωρίς τις προσαυξήσεις των εφοριών, εκ των οποίων, τα 91,7 δισεκατομμύρια σε τράπεζες και σε εισπρακτικές εταιρείες, τα 105,6 δισεκατομμύρια προς στο δημόσιο από φόρους και τα 36,3 δισεκατομμύρια προς ασφαλιστικά ταμεία, όπως θα καταθέσουμε στα πρακτικά.

Εν προκειμένω, ο όρος «δεύτερη ευκαιρία» μπορεί να χρησιμοποιηθεί μόνο για τις τράπεζες, οι οποίες, θα ωφεληθούν με το πρόγραμμα επιδότησης του παρόντος νομοσχεδίου, συνεχίζοντας να επιβαρύνουν τους φορολογούμενους, όπως όλα τα τελευταία χρόνια. Όσον αφορά το «κόκκινο» χρέος προς το δημόσιο, από τα 105 δισεκατομμύρια περίπου, προς τις εφορίες, αρκετά δεν είναι εισπράξιμα, κάτι που έχουμε τονίσει πολλές φορές, χωρίς όμως να γίνεται η απαιτούμενη εκκαθάρισή τους από το κράτος, έτσι ώστε να έχουμε μία σαφή εικόνα, όπως γίνεται και στις επιχειρήσεις. Υπήρχαν 4.064.750 οφειλέτες στα τέλη του 2019 με το 54,6% να χρωστά ποσά κάτω από 500 ευρώ, ενώ το 87,5 % έως 5.000 ευρώ. Μόλις 79 ΑΦΜ χρωστούσαν το ποσό των 34,15 δισεκατομμυρίων ευρώ, ενώ τα 22,22 δισεκατομμύρια χαρακτηρίζονταν από την ΑΑΔΕ ως ανεπίδεκτα είσπραξης.

Σε σχέση με τα ασφαλιστικά ταμεία, σύμφωνα με τη δεύτερη τριμηνιαία έκθεση προόδου του 2020 του ΚΕΑΟ, το σύνολο των ληξιπρόθεσμων ασφαλιστικών οφειλών διαμορφώθηκε στα 37 δισεκατομμύρια ευρώ στα μέσα του 2020, με 1.634.481 οφειλέτες, δηλαδή, με το 80,14% του συνόλου να έχουν οφειλή έως 15.000 ευρώ ο καθένας. Από αυτά, η κύρια οφειλή ήταν 25 δισεκατομμύρια, ενώ τα πρόσθετα τέλη σχεδόν 12 δισεκατομμύρια.

Συνεχίζοντας, η διαφορά του νέου νομοσχεδίου είναι το ότι εισάγει την έννοια της χρεοκοπίας για φυσικά πρόσωπα, ενώ μέχρι σήμερα, χρεοκοπούσαν μόνο οι επιχειρήσεις και οι έμποροι. Τους προσφέρεται η δυνατότητα να παραχωρήσουν όλα τους τα περιουσιακά στοιχεία, έτσι ώστε να απαλλαγούν από τα χρέη τους, ενώ σε κάποιους άλλους επιτρέπει επάνω από ένα κόφτη εισοδημάτων, όπως αναφέρεται στο άρθρο 78, να έχουν μία ορισμένη προστασία όταν πραγματοποιούν συγκεκριμένες πληρωμές. Όμως, όπως καταλαβαίνουμε από συζητήσεις με άτομα της αγοράς, οι τράπεζες μπορεί να ορίζουν κατά το δοκούν που θα τεθεί ο κόφτης, δηλαδή, τι δαπάνες θα θεωρούνται αναγκαίες και τι πολυτέλεια. Εδώ, θα έπρεπε να απαντήσει ο Υπουργός, εάν πράγματι ισχύει. Κατά κάποιο τρόπο, μοιάζει με την αμερικανική νομοθεσία του τσάρτερ 7 και τσάρτερ 13, όπου αντίστοιχα μπορεί, είτε να παραδώσουν όλη την περιουσία, είτε να εξυπηρετούν ένα μέρος του χρέους. Οι άνθρωποι, όμως, που το χρησιμοποίησαν αυξήθηκαν κατακόρυφα μετά την κρίση του 2008. Τελικά, παρά την αύξηση του Α.Ε.Π., παρέμειναν υψηλότερα από ότι πριν από την κρίση, όπως θα καταθέσουμε στα πρακτικά. Οπότε, μπορούμε να φανταστούμε τι θα συμβεί σε μία χώρα χωρίς ανάπτυξη όπως η Ελλάδα.

Όσον αφορά τις επιχειρήσεις, υιοθετούνται κάποιες τροποποιήσεις στην υπάρχουσα διαδικασία, όπως το ότι απαιτείται πλέον η συναίνεση του 50% της κάθε κατηγορίας πιστωτών από 60% στο παρελθόν. Περαιτέρω, τα βασικά στοιχεία του νομοσχεδίου είναι τα εξής: Πρώτον, στο πρώτο βιβλίο και στα άρθρα 1 έως 74, το πρώτο μέρος αναφέρεται στην πρόληψη της αφερεγγυότητας με τη δημιουργία ενός μηχανισμού προειδοποίησης που σε κάποιο βαθμό μοιάζει με την πιστωτική επίδοση, με το credit score, δηλαδή, των Ηνωμένων Πολιτειών. Λειτουργεί στις Ηνωμένες Πολιτείες σχετικά καλά και σίγουρα καλύτερα από τα επιβαρυντικά στοιχεία του Τειρεσία, αλλά δεν είναι φυσικά πανάκεια.

Εκτός αυτού, δημιουργείται ένας κλάδος συμβούλων χρέους, όπως στο εξωτερικό.

Θα ήταν προτιμότερο, βέβαια, να υπήρχε χρηματοοικονομική εκπαίδευση από το σχολείο, πριν υπερχρεωθεί κανείς.

Το δεύτερο μέρος, αναφέρεται στην πρόληψη της ανέχειας, μέσα από διαδικασίες εξωδικαστικού διακανονισμού, με την έγκριση του δημοσίου και των ταμείων, την προπτωχευτική διαδικασία εξυγίανσης και το μητρώο των εμπειρογνωμόνων.

Στην εξυγίανση, συμπεριλαμβάνεται η επιδότηση των δόσεων, για την οποία το Γενικό Λογιστήριο του Κράτους προϋπολογίζει δημοσιονομικό κόστος 100 εκατομμύρια ευρώ ετήσια, είτε συνολικά, δηλαδή, από το 2021 έως το 2025, 500 εκατομμύρια ευρώ. Αν και εδώ, απαιτούνται διευκρινίσεις. Δηλαδή, πως το υπολογίζει;

Εκτός από το ποσόν αυτό, δεν ποσοτικό-ποιούνται άλλα κόστη, αν και σίγουρα θα υπάρχουν απώλειες από μελλοντικές αθετήσεις φορολογικών υποχρεώσεων, τουλάχιστον για τις επιμηκύνσεις φόρων και εισφορών του κορονοϊού, όπως αναφέρει η Ευρωπαϊκή Ένωση στην 7η Αξιολόγηση.

Στο δεύτερο βιβλίο, άρθρα 75 έως και 211, το 1ο έως 5ο μέρος αναφέρεται στην κήρυξη της πτώχευσης, στις προϋποθέσεις, στη διαδικασία της δίκης, στις συνέπειες για τους οφειλέτες και στην εκποίηση της περιουσίας. Σημαντικό είναι εδώ το ότι δεν προστατεύεται η πρώτη κατοικία, εκτός κάποιων ευάλωτων ομάδων με εισόδημα κάτω από την επιδότηση. Στην ουσία πρόκειται για ένα καθεστώς ανάλογο μ’ αυτό που ισχύει σήμερα, για τις ρυθμίσεις των κόκκινων δανείων, όπου ο αριθμός των προστατευόμενων, μειώνεται, συνεχώς.

Το έκτο μέρος, καλύπτει τις πτωχεύσεις μικρού αντικειμένου. Το έβδομο την περαίωση της πτώχευσης, ενώ το όγδοο τις απαλλαγές και οφειλές από δόλο, καθώς επίσης από αμέλεια και ψευδή στοιχεία.

Τα υπόλοιπα μέρη του, είναι διαδικαστικές διατάξεις.

Στο τρίτο βιβλίο και στα άρθρα 212 έως 226, περιλαμβάνεται η παρακολούθηση και η συλλογή των στοιχείων φερεγγυότητας, καθώς επίσης και για τους ευάλωτους οφειλέτες, που τους δίνεται η δυνατότητα μεταβίβασης του ιδιοκτησιακού δικαιώματος και της καταβολής μισθώματος σε φορέα απόκτησης και επαναμίσθωσης, με τη δυνατότητα αγοράς στη δωδεκαετία, κάτω από αόριστες, όμως, συνθήκες και ποσά.

Το τέταρτο βιβλίο και στα άρθρα 227 έως 262, αναφέρονται ρυθμίσεις για τους διαχειριστές αφερεγγυότητας, όσον αφορά την πιστοποίηση, το πειθαρχικό Δίκαιο και την ευθύνη τους.

Στο πέμπτο και τελευταίο βιβλίο, στα άρθρα 263 έως 270, υπάρχουν οι μεταβατικές διατάξεις και οι μη συναφή διατάξεις του βιβλίου.

Κλείνοντας, το νομοσχέδιο υποβλήθηκε για διαβούλευση με 170 άρθρα, ενώ κατατέθηκε με 270 άρθρα και με μία νέα δομή. Πρόκειται για τις συνήθεις μεθοδεύσεις της Κυβέρνησης, που συνεχώς αναζητάει πονηρούς τρόπους, για να επιβάλει τις εντολές των δανειστών, αδιαφορώντας εντελώς, δυστυχώς, για τους πολίτες της χώρας.

Οι γενικότερες παρατηρήσεις μας, που θα εξειδικεύσουμε κατά την ανάλυση των άρθρων, είναι οι εξής.

Πρώτον. Ο βασικός σκοπός του νομοσχεδίου, είναι να ικανοποιήσει τις τράπεζες, ακόμη και εις βάρος του δημοσίου και των Ασφαλιστικών Ταμείων.

Δεύτερον, δεν αναφέρεται καθόλου, στις αιτίες που δημιούργησαν την ανάγκη ενός νέου πτωχευτικού νόμου, όπως είναι τα ανεξέλεγκτα υπέρογκα δάνεια των τραπεζών, απλά και μόνο για να εισπράττουν προμήθειες τα στελέχη τους, ούτε βέβαια στην ανάγκη μιας καλύτερης εποπτείας και συνυπευθυνότητας.

Τρίτον, δεν εξαλείφει τα γραφειοκρατικά εμπόδια που αποτέλεσαν το κρίσιμο σημείο αποτυχίας των προηγούμενων προσπαθειών, ενώ δεν αναφέρεται στην απαραίτητη δημιουργία μηχανισμών άντλησης στοιχείων με τη συμμετοχή του οφειλέτη.

Τέταρτον, δεν προβλέπονται ρήτρες ασφαλείας για τους συν-οφειλέτες.

Πέμπτο, δεν υπάρχουν δικλείδες ασφαλείας για τους λεγόμενους στρατηγικούς κακοπληρωτές, αν και είναι ελάχιστοι, χρησιμοποιούμενοι για να δικαιολογούν τα όποια άδικα μέτρα λαμβάνονται.

Πέμπτο, δεν υπάρχει μέριμνα για τις επιχειρήσεις που θα υπαχθούν, έτσι ώστε να αποκτήσουν πρόσβαση στο τραπεζικό σύστημα.

Έκτο, δεν προβλέπεται τίποτα για τις κλειστές επιχειρήσεις σε αδράνεια, αν και προβλήθηκε ως το νομοσχέδιο που θα έβαζε τέλος στις «επιχειρήσεις ζόμπι», όπως θα καταθέσω στα πρακτικά.

Έβδομο, φαίνεται πως υπάρχει κίνδυνος να οδηγεί βεβαίωση χρεών από τον ΕΝΦΙΑ στην κατάσχεση ακινήτου.

Όγδοο, δεν υπάρχει πρόβλεψη για επαναφορά της ρύθμισης των 120 δόσεων, απόλυτα απαραίτητο. Η αιτιολογία περί κουλτούρας πληρωμών είναι αστεία, αφού το 2012 έως το 2013 εντός των μνημονίων τα χρέη προς το δημόσιο ήταν λιγότερα από 40 δισεκατομμύρια ευρώ, ενώ εκτινάχθηκαν έκτοτε στα 105 δισεκατομμύρια ευρώ. Προφανώς πρόκειται για πραγματική αδυναμία αποπληρωμής, ενώ η δυνατότητα που δόθηκε στις τράπεζες με τις ανακεφαλαιοποιήσεις, δεν δόθηκε ποτέ στους πολίτες και στις επιχειρήσεις.

Ένατο και τελευταίο, ευνοεί σκανδαλωδώς τους υπερδανεισμένους χωρίς εξασφαλίσεις, επειδή οι τράπεζες που θα έχουν τον πρώτο και τον τελευταίο λόγο, σύμφωνα με το νομοσχέδιο, θα συναινούν μόνο σε αυτούς, ενώ θα απορρίπτουν τους δανειολήπτες με επαρκή περιουσία.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ τον κ. Βιλιάρδο.

Πριν να δώσω το λόγο στην κυρία Αχτσιόγλου, κυρίες και κύριοι συνάδελφοι, να σας ανακοινώσω τους φορείς, τους οποίους θα καλέσουμε για ακρόαση.

Είναι οι εξής: η Τράπεζα της Ελλάδος, το Ταμείο Χρηματοπιστωτικής Σταθερότητας, η Ένωση Ελληνικών Τραπεζών, η Ένωση Συνεταιριστικών Τραπεζών, η Ένωση Εταιρειών Διαχείρισης Απαιτήσεων από δάνεια και πιστώσεις, το Επαγγελματικό Επιμελητήριο Αθηνών, το Οικονομικό Επιμελητήριο της Ελλάδας, η Ολομέλεια των Δικηγορικών Συλλόγων, η Εθνική Ομοσπονδία Ενώσεων Προστασίας Δανειοληπτών Καταναλωτών Πολιτών, η Ε.Κ.ΠΟΙ.ΖΩ., η ΓΣΕΒΕΕ, ο Δικηγορικός Σύλλογος Αθηνών, η Ένωση Δικαστών και Εισαγγελέων, η Early Warning Europe Network 1 και η Ομοσπονδία Βιοτεχνικών Σωματείων Αθήνας.

Τον λόγο έχει τώρα η κυρία Αχτσιόγλου, Εισηγήτρια της Μειοψηφίας.

Θέλετε το λόγο κύριε Κατρίνη; Έχετε κάποια ερώτηση να θέσετε; Αφορά τους φορείς;

Έχετε το λόγο κύριε Κατρίνη.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Επειδή αυτό το νομοσχέδιο αφορά κατεξοχήν επαγγελματίες εμπόρους.

Βλέπω ότι υπάρχει μία εμπροσθοβαρής πρόσκληση φορέων του χρηματοπιστωτικού συστήματος, την οποία την καταλαβαίνω. Όμως, δεν μπορούν να απουσιάζουν εκπρόσωποι από το Βιοτεχνικό Επιμελητήριο ή η ΕΣΕΕ, οι οποίοι έχουν συμμετάσχει στη δημόσια διαβούλευση, έχουν στείλει προτάσεις τους στο Υπουργείο Οικονομικών, έχουν άποψη για το νομοσχέδιο που συζητάμε και τους αφορά πρωταγωνιστικά.

Θεωρώ, λοιπόν, ότι επειδή πήραμε την απόφαση να πάει τη Δευτέρα η κατ’ άρθρων συζήτηση και ορθώς την πήραμε, ακριβώς για να δώσουμε χρόνο στους φορείς που εμπλέκονται και από τις δύο πλευρές του νομοθετήματος να μας πουν την άποψή τους, δεν θα πρέπει να είμαστε φειδωλοί στον αριθμό των φορέων που θα καλέσουμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καθόλου φειδωλοί δεν είμαστε, το αντίθετο, έχουμε ξεπεράσει κατά πολύ τον αριθμό, τον οποίο ορίζει ο Κανονισμός της Βουλής.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Όλες οι πτέρυγες συμφωνούν, ότι εφόσον έχουν τοποθετηθεί και στην διαβούλευση, θα πρέπει να συμμετάσχουν και αύριο στην ακρόαση φορέων.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ας διευρυνθεί ο κατάλογος των φορέων, κύριε Πρόεδρε. (ομιλεί εκτός μικροφώνου)

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Συμφωνούμε, κύριε Υπουργέ.

Έχετε κάτι ειδικότερο;

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Σας είπα, κύριε Πρόεδρε.

Το Βιοτεχνικό Επιμελητήριο Αθηνών έχει κάνει και πρόταση συγκεκριμένη και η ΕΣΕΕ, που είναι ομοσπονδία επιχειρήσεων και τους αφορά κατεξοχήν αυτό το νομοσχέδιο, νομίζουμε ότι πρέπει να συμμετάσχει.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε κύριε Κατρίνη, καλώς.

Το λόγο έχει η κυρία Αχτσιόγλου.

**ΕΥΤΥΧΙΑ ΑΧΤΣΙΟΓΛΟΥ (Εισηγήτρια της Μειοψηφίας):** Σας ευχαριστώ πολύ, κύριε Πρόεδρε, με μια μικρή ανοχή.

Κυρίες και κύριοι συνάδελφοι, συζητάμε σήμερα ουσιαστικά το ζήτημα του ιδιωτικού χρέους, του χρέους των νοικοκυριών, του χρέους των επιχειρήσεων και του χρέους των εργαζομένων.

Η Κυβέρνηση, ισχυρίζεται, ότι με το νομοσχέδιο που συζητάμε σήμερα, παρέχει μια ολιστική αντιμετώπιση στο ζήτημα των υπερχρεωμένων νοικοκυριών. Ισχυρίζεται, ότι σταθμίζει μ’ αυτό το νομοσχέδιο, τις ανάγκες των οφειλετών και τις απαιτήσεις των πιστωτών, αλλά και την ανάγκη σταθερότητας του Χρηματοπιστωτικού Συστήματος και ισχυρίζεται ότι αντιμετωπίζει για πρώτη φορά σοβαρά και συνολικά, το ζήτημα «των κόκκινων δανείων» και προσφέρει μία -όπως λέει πανηγυρικά και ο τίτλος του νομοσχεδίου, μία- δεύτερη ευκαιρία στα νοικοκυριά που το έχουν ανάγκη.

Η αλήθεια, είναι, αρκετά διαφορετική.

Στην πραγματικότητα έχουμε να κάνουμε με ένα νομοσχέδιο, που καταργεί κάθε ευκαιρία σε όποιον πολίτη χρωστάει, τελικά, να σταθεί στα πόδια του, να εξελιχθεί και να ασκήσει το επάγγελμά του.

Πρόκειται κατά την άποψή μας για ένα νομοσχέδιο, που όχι απλά δεν σταθμίζει τις αντικρουόμενες απαιτήσεις και τις αντικρουόμενες ανάγκες, εννοώ πιστωτών και οφειλετών, αλλά μάλλον βλέπει την όψη μόνο μιας πλευράς, δηλαδή, αυτής των πιστωτών και δη των τραπεζών.

Πριν περάσω στο ειδικό μέρος του νομοσχεδίου που προωθεί η κυβέρνηση, -όπου θα προσπαθήσω να αποδείξω αυτό που μόλις είπα,- θα ήθελα λίγο να σταθούμε πολιτικά στον πυρήνα του προβλήματος, που αποτελεί και το σημείο της μεγάλης πολιτικής μας διαφωνίας και σύγκρουσης με την Νέα Δημοκρατία.

Πώς προσεγγίζει η Κυβέρνηση, στρατηγικά, το ζήτημα της υπερχρέωσης των νοικοκυριών;

Ποια είναι, κατά την άποψή της, η ρίζα του προβλήματος; Η κυβέρνηση φαίνεται ότι διαβάζει το πρόβλημα της υπερχρέωσης των νοικοκυριών ως ένα ζήτημα στρατηγικών κακοπληρωτών, πρωτίστως. Επί της αρχής, δηλαδή, το διαβάσει έτσι. Πώς ακριβώς διαβάζει την περίοδο της κρίσης; Ως μια περίοδο που οι άνθρωποι βρέθηκαν χρεωμένοι γιατί δεν έκαναν συνετή διαχείριση στα του οίκου τους; Γιατί δανείζονταν περισσότερα από αυτά στα οποία μπορούσαν τελικά να ανταποκριθούν; Γιατί κοκκίνησαν τα δάνεια; Κοκκίνησαν τα δάνεια διότι υπήρχαν στρατηγικοί κακοπληρωτές ή είχαμε να κάνουμε με κάτι πολύ διαφορετικό, πολύ βαθύτερο από μία μη συνετή ανθρώπινη συμπεριφορά; Είχαμε να κάνουμε ή δεν είχαμε να κάνουμε με ένα υφεσιακό «σπιράλ», που βάθυνε με τις πολιτικές λιτότητας που εφαρμόστηκαν και εκτίναξε την ανεργία, μείωσε τους μισθούς, συρρίκνωσε το εισόδημα των νοικοκυριών, που έφερε τελικά, αντικειμενικά, τα νοικοκυριά σε μια αδυναμία πληρωμής; Αυτό είναι το πρώτο κεντρικό ζήτημα που φαίνεται ότι παραγνωρίζει η κυβέρνηση. Δεν βλέπει, δηλαδή, την πραγματική, την οικονομική ρίζα του προβλήματος της υπερχρέωσης και νομίζω ότι από αυτή τη σκοπιά μετά οργανώνει και όλη τη στρατηγική της για την «αντιμετώπιση» του προβλήματος.

Το δεύτερο ζήτημα, που φαίνεται ότι παραγνωρίζει, ότι δεν βλέπει, είναι το τι συνέβη με τις τράπεζες την περίοδο της κρίσης και νομίζω ότι εδώ μπορούμε να μιλάμε ανοιχτά ή αξίζει να μιλάμε ανοιχτά γι’ αυτό το θέμα. Τι συνέβη την περίοδο της κρίσης με τις τράπεζες, ότι τις ζημιές δηλαδή των ιδιωτικών κολοσσών των χρηματοπιστωτικών ιδρυμάτων τις φορτώθηκε στις πλάτες του ο ελληνικός λαός. Ο Έλληνας φορολογούμενος, ο μισθωτός, ο συνταξιούχος και φυσικά και το ίδιο το κράτος, μέσα από το δημόσιο χρέος. Ότι η διαχείριση που τελικά έγινε στην κρίση ήταν κοινωνικοποιούμε, κρατικοποιούμε τα ανοίγματα των τραπεζών, τις ζημιές των τραπεζών. Αυτό είναι ευθύνη, φυσικά, όχι μόνο της ΝΔ είναι ευθύνη και της Ευρώπης που αντιμετώπισε το ζήτημα με αυτό τον τρόπο.

Το μεγαλύτερο, δε, πρόβλημα, το οποίο το βρίσκουμε και σήμερα μπροστά μας, είναι ότι παρότι οι τράπεζες υποστηρίχθηκαν με δημόσιο χρήμα καταλήξαμε τελικά το κράτος να μην έχει κανέναν απολύτως λόγο στην πολιτική τους και να βλέπουμε τώρα, στην περίοδο μιας νέας οικονομικής κρίσης που ξεκινά μπροστά μας, να ακολουθούν μια πολιτική ακραίου αποκλεισμού προς τις μικρές και μεσαίες επιχειρήσεις και να μην διοχετεύουν ρευστότητα στην αγορά. Δηλαδή, και στηρίχθηκαν με δημόσιο χρήμα και αυτή τη στιγμή δεν μπορούμε να έχουμε καμία παρέμβαση, γιατί δεν έχουμε καμία παρέμβαση στην άσκηση πολιτικής εξ αυτών. Αυτά είναι τα δύο μείζονα ζητήματα που, κατά την γνώμη μου, παραγνωρίζει η κυβέρνηση.

Υπάρχει όμως και ένα τρίτο, το οποίο καθιστά, κατά τη γνώμη μου, αυτή την παρέμβαση, αυτό το νομοσχέδιο, όχι απλώς άδικο κοινωνικά, αλλά ιδιαιτέρως ανεπίκαιρο, το πλέον ανεπίκαιρο. Αυτό είναι η παρούσα οικονομική και κοινωνική συγκυρία. Σε ποια συνθήκη βρισκόμαστε σήμερα; Βρισκόμαστε σε μια συγκυρία όπου, λόγω της πανδημίας και της οικονομικής διαχείρισης που επέλεξε η κυβέρνηση, έχει επισυμβεί ένας τεράστιος κλονισμός οικονομικός και κοινωνικός. Οι μισθοί έχουν καταρρεύσει, η ανεργία εκτινάσσεται, 125.000 θέσεις εργασίας έχουν χαθεί, το εισόδημα των νοικοκυριών καταβαραθρώνεται, τα βλέπαμε χθες στη συζήτηση για τον προϋπολογισμό, η κατανάλωση έχει μειωθεί πάρα πολύ, ο τζίρος των επιχειρήσεων έχει μειωθεί στο μισό, τα νοικοκυριά σωρεύουν χρέη. Βρισκόμαστε μπροστά σε μια νέα ανθρωπιστική κρίση και εν μέσω αυτής της συγκυρίας η κυβέρνηση έρχεται να θέσει σε πρώτη προτεραιότητα την πτώχευση και τη ρευστοποίηση της περιουσίας. Να προτεραιοποιείσει, έναντι οποιασδήποτε άλλης μέριμνας, τη ρευστοποίηση της περιουσίας και την ικανοποίηση των πιστωτών και, δη, των τραπεζών. Σε αυτή τη συγκυρία. Σαν να μη βλέπει τη νέα γενιά των νεόπτωχων, που γεννιέται αυτή τη στιγμή, επιλέγει την άρση της προστασίας και τη ρευστοποίηση.

Αυτό είναι το κεντρικό πολιτικό πρόβλημα και η βασική μας σύγκρουση με τη λογική, με τη φιλοσοφία αυτού του νομοσχεδίου. Ότι δεν βλέπει την οικονομική ρίζα του προβλήματος της υπερχρέωσης των νοικοκυριών, αλλά βλέπει στρατηγικούς κακοπληρωτές, ότι δεν διαβάζει τι έχει συμβεί με τις τράπεζες την περίοδο της κρίσης, ότι δεν βλέπει τη νέα κρίση που έχει ξεσπάσει και την ανάγκη όχι απλά ύπαρξης, αλλά ύπαρξης διευρυμένης προστασίας αυτήν τη στιγμή και θέτει ως κύρια προτεραιότητα, τούτη τη στιγμή, τη ρευστοποίηση της περιουσίας. Η λογική αυτή αποτυπώνεται και στα τρία μεγάλα κομμάτια αυτού του νομοσχεδίου. Στην πτώχευση, στην πρώτη κατοικία και στον εξωδικαστικό και τις διαδικασίες εξυγίανσης

Έρχομαι στην πτώχευση. Καθιερώνεται, για πρώτη φορά, στο νομικό μας σύστημα η πτώχευση φυσικού προσώπου, η πτώχευση ιδιώτη. Μέχρι σήμερα πτώχευαν οι επιχειρήσεις και πτώχευαν οι έμποροι. Γιατί ήταν έτσι τα πράγματα, από συστάσεως του Ελληνικού Κράτους; Διότι η έννοια της πτώχευσης συνδεόταν με τον κίνδυνο, τον οικονομικό κίνδυνο, που αναλάμβανε ένας έμπορος σε μια επιχείρηση. Γι’ αυτό υπήρχε η πτώχευση γι’ αυτούς και δεν υπήρχε για τα φυσικά πρόσωπα και τους ιδιώτες. Αυτή τη στιγμή ένα νοικοκυριό, από εδώ και στο εξής, δηλαδή, αν ψηφιστεί αυτός ο νόμος, θα πτωχεύει όπως μια επιχείρηση. Ένας μισθωτός θα πτωχεύει όπως ένας έμπορος. Άρα, πρώτα από όλα, αυτό που κάνει η κυβέρνηση είναι να διευρύνει τη δυνατότητα της πτώχευσης.

Εδώ θέλω, πραγματικά, να σταθώ μια στιγμή, γιατί πολλές φορές αυτό δεν μπορεί να το κατανοήσει κάποιος μη νομικός. Το ζήτημα δεν είναι ζήτημα νομικού χαρακτηρισμού. Είναι ένα πολύ πραγματικό ζήτημα που έχει άμεσες συνέπειες στην καθημερινότητα ενός ανθρώπου, το να πτωχεύσει ένας άνθρωπος. Ένας αγρότης, ένας μισθωτός, ένας ελεύθερος επαγγελματίας, που στο εξής θα πτωχεύει, χάνει τα πάντα, όλη την περιουσία, ότι έχει εκείνη τη στιγμή, αλλά δεν χάνει μόνο αυτό. Ουσιαστικά και την επόμενη μέρα δεν μπορεί να κάνει τίποτα. Δεν μπορεί, για παράδειγμα, να δεχτεί μια στήριξη από την οικογένειά του για να νοικιάσει ένα γραφείο, να κάνει μια αγορά. Είναι απολύτως οικονομικά εξουδετερωμένος και αδρανοποιημένος και είναι παντελώς στρεβλή η εικόνα που καλλιεργεί αυτή η κυβέρνηση ότι δι’ αυτού του νομοσχεδίου, ένας πολίτης που χρωστάει, απελευθερώνεται και ανασαίνει. Συμβαίνει το ακριβώς αντίθετο. Βρίσκεται σε κηδεμονία για τρία χρόνια και μη λέτε, κ. Ρουσόπουλε, τα περί απαλλαγής, διότι απαλλαγή υπάρχει αυτή τη στιγμή. Αυτή τη στιγμή, στον πτωχευτικό κώδικα που ισχύει στη χώρα, υπάρχει απαλλαγή για τον έμπορο. Άρθρο 167. Μετά από τρία χρόνια απαλλάσσεται. Υπάρχει απαλλαγή για το φυσικό πρόσωπο από το νόμο Κατσέλη. Άρα, δεν ιδρύεται κάτι με την απαλλαγή. Αντιθέτως χειροτερεύετε όλο το πλαίσιο και βάζετε ένα φυσικό πρόσωπο να πτωχεύει.

Δεύτερον, η κυβέρνηση διευρύνει και την αντικειμενική προϋπόθεση της πτώχευσης σε σχέση με το τι ισχύει σήμερα, το πότε, δηλαδή, κάποιος πτωχεύει. Βάζει ένα οριζόντιο κριτήριο και λέει ότι: «Όποιος δεν πληρώνει το 40% των ληξιπρόθεσμων οφειλών για έξι μήνες και ξεπερνά η οφειλή του τα 30.000 ευρώ πτωχεύει». Διευρύνει, δηλαδή, την αντικειμενική προϋπόθεση της πτώχευσης.

Τρίτον, διευρύνει την έννοια της πτωχευτικής περιουσίας, δηλαδή τι ακριβώς θα συμβεί σε αυτό τον άνθρωπο από τη στιγμή που θα πτωχεύσει και μετά. Κατ’ αρχάς το σύνολο της περιουσίας που έχει το χάνει συμπεριλαμβανομένης της πρώτης κατοικίας, επομένως να τελειώνουμε με αυτές τις «κορώνες» περί προστασίας. Χάνει όλη του την περιουσία, αυτή που έχει τη στιγμή της πτώχευσης. Ονομάζεται πτωχευτική αυτή, ρευστοποιείται και χρησιμοποιείται για την αποπληρωμή των δανειστών. Προσοχή όμως. Με αυτό το νομοσχέδιο δεν χάνει μόνο ότι έχει τη στιγμή που πτωχεύει. Το νομοσχέδιο διευρύνει το τι είναι η πτωχευτική περιουσία και λέει ότι: «Και ότι θα βγάζεις στο εξής και θα υπερβαίνει τις εύλογες δαπάνες διαβίωσης», ήτοι, περίπου, 610 - 611 ευρώ το μήνα για ένα άτομο, «και αυτό δεν είναι δικό σου και αυτό θα παρακρατείται και θα πηγαίνει για την εξυπηρέτηση των δανειστών». Είναι ακριβώς σε αυτό το σημείο που νομίζω ότι καθείς καταλαβαίνει ότι η κυβέρνηση στερεί στην πράξη κάθε δυνατότητα δεύτερης ευκαιρίας στον πολίτη με χρέη.

Τίθεται εδώ ένα πολύ σοβαρό θέμα με τον ακατάσχετο λογαριασμό. Θα το θέσω με γνήσιο ερώτημα και θα ήθελα να το δείτε και να το απαντήσετε και να το λύσετε, καθαρά, στο νόμο. Μέχρι σήμερα όλοι ξέρουμε ότι τα έσοδα από μισθούς και συντάξεις που είναι κάτω από 1.250 ευρώ, περίπου, το μήνα δεν αγγίζονται, δεν κατάσχονται από την τράπεζα, δεν μπορούν να παρακρατηθούν από κανέναν. Τώρα λέτε πως ότι βγάζει ο πτωχευμένος, που ξεπερνάει τα 611 ευρώ, δεν θα του ανήκουν, αλλά θα είναι στην πτωχευτική περιουσία και θα ρευστοποιείται για την ικανοποίηση των πιστωτών. Σημαίνει αυτό ότι καταργείται ο ακατάσχετος; Περιγράφετε παρακάτω ότι: «Δεν ανήκουν στην περιουσία, την πτωχευτική, τα ακατάσχετα περιουσιακά στοιχεία». Περιλαμβάνει αυτό και τα έσοδα από μισθούς και συντάξεις κάτω των 1250 ευρώ; Αυτό, νομίζω, πρέπει να το διευκρινίσετε ξεκάθαρα στο νόμο. Δεν είναι σαφές και σας παρακαλώ πάρα πολύ να μην παίξουμε εδώ με τις λέξεις. Καθαρά, να είναι σαφές. Ένας πολίτης που θα πτωχεύσει μετά την ψήφιση του νόμου σας και θα έχει μισθό 900 ευρώ, θα είναι δικά του τα 900 ευρώ; Ή δικά του θα είναι τα 600 και τα υπόλοιπα θα πηγαίνουν για την ικανοποίηση των πιστωτών; Ας μην παίξουμε με το αν θα γίνεται απευθείας κατάσχεση από την τράπεζα, παρακράτηση και τα λοιπά. Θα είναι δικά του ή θα χάνει το άνω των 600 ευρώ και μέχρι τα 1.250;

Άρα, έχετε διευρύνει υπέρμετρα, με αυτό το νομοσχέδιο, το ποιος πτωχεύει, τις προϋποθέσεις υπό τις οποίες πτωχεύει, το πότε πτωχεύει και το τι χάνει, τι είναι η πτωχευτική περιουσία. Ήδη, νομίζω ότι, κανείς δεν μπορεί να μιλά για ένα νομοσχέδιο που ευνοεί τον πολίτη.

Τέταρτο σημείο. Το γεγονός ότι πτωχεύουν πλέον και φυσικά πρόσωπα -ένας μισθωτός, ένας ελεύθερος επαγγελματίας, ένα νοικοκυριό- πηγαίνει μαζί με σειρά από ποινικές διατάξεις που συνοδεύουν τη χρεοκοπία. Τι σημαίνει; Αυτό σημαίνει ότι, πρακτικά, θα μπορεί να τιμωρηθεί, και με ποινή φυλάκισης ακόμη, ένας άνθρωπος, ένα πρόσωπο όταν πράττει εντελώς καθημερινές ενέργειες που οι ποινικές ρυθμίσεις του απαγορεύουν, μιλώντας γενικά και αόριστα για ριψοκίνδυνες συμπεριφορές, για αντιοικονομική συμπεριφορά.

Είναι δυνατόν ένας μέσος άνθρωπος να καταλάβει τι ακριβώς δεν πρέπει να κάνει, για να μην βρεθεί να έχει ποινική ευθύνη; Να δώσω ένα παράδειγμα: Το να προτιμήσει κάποιος να πληρώσει μια οφειλή του στο δημόσιο, ακόμη και πριν κηρυχθεί σε πτώχευση, αλλά να είναι στη γκρίζα περίοδο, να προτιμήσει να πληρώσει μια οφειλή του στο δημόσιο αντί της τράπεζας, μπορεί να τον οδηγήσει σε ποινική ευθύνη. Αυτή είναι η κατάσταση. Είναι αυτό ή δεν είναι αυτό νομοθέτηση με αποκλειστική θέαση του πολίτη, που χρωστάει, ως δόλιου κακοπληρωτή, ως στρατηγικού κακοπληρωτή;

Και πέμπτο σημείο, για την πτώχευση στον σύνδικο. Ο σύνδικος λέτε ότι θα διορίζεται από τους πιστωτές, από την τράπεζα. Μέχρι τώρα διοριζόταν από το δικαστήριο. Υπήρχε μια αμεροληψία. Καταργείται κάθε έννοια αμεροληψίας, αυτήν τη στιγμή. Θα είναι, δηλαδή, ο πιστωτής η τράπεζα που θα χειραγωγεί όλη τη διαδικασία και που συνήθως κάνει τα πάντα από τη στιγμή που πτωχεύει ένα πρόσωπο. Η τράπεζα θα μπορεί να προχωράει, να διακόπτει τις οικονομικές συναλλαγές, να ανακαλεί πράξεις που έχει κάνει αυτός ο άνθρωπος –μια δωρεά, για παράδειγμα-, να κανονίζει τον πλειστηριασμό, τα πάντα.

Και σε αυτό το σημείο, λοιπόν, τα κλειδιά δίνονται απολύτως στις τράπεζες.

Έρχομαι στο θέμα της πρώτης κατοικίας. Έχουμε δει μέχρι στιγμής ποιος είναι ο κανόνας για το μέσο πολίτη. Ο μέσος πολίτης πτωχεύει, αφού πληρείται το κριτήριο που βάζετε για την παύση πληρωμών, χάνει τα πάντα, ρευστοποιείται όλη του η περιουσία, η πρώτη κατοικία, αφού δεν υπάρχει προστασία και, μάλιστα, ότι βγάζει από κει και πέρα, αφού ξεπερνάει τα 600 ευρώ.

Ποιο είναι το σημείο που εσείς επικεντρώνεστε και λέτε ότι παρέχετε προστασία; Είναι οι ευάλωτοι οφειλέτες. Ευάλωτο, λέτε, είναι το άτομο που το εισόδημά του δεν ξεπερνά τα 7.000 ευρώ το χρόνο. Γι’ αυτούς μιλάμε. 10.500 αν είναι ζευγάρι. Γι’ αυτούς μιλάμε. Οποιοσδήποτε βγάζει πάνω από 7.000 ευρώ το χρόνο, δεν είναι ευάλωτος. Συμβαίνουν όλα όσα ήδη περιέγραψα.

Προσοχή. «Ευάλωτος -λέει το νομοσχέδιο- δεν μπορεί να είναι όποιος ασκεί επιχειρηματική δραστηριότητα κατά τον ν.4172/2013». Δηλαδή, δεν μπορεί να είναι ευάλωτος ένας ελεύθερος επαγγελματίας, ένας αγρότης, ακόμη κι αν έχει εισοδήματα κάτω από 7.000 ευρώ το χρόνο. Δηλαδή, ένας αγρότης με 5.000 ευρώ το χρόνο δεν είναι ευάλωτος και θα του τύχουν όλα αυτά που περιέγραψα ήδη.

Ακόμη και για τον ευάλωτο, όμως, δεν προβλέπεται, σε καμία περίπτωση, προστασία της πρώτης κατοικίας. Ο ευάλωτος χάνει το σπίτι του, χάνει την ιδιοκτησία του σπιτιού του. Η ιδιοκτησία του σπιτιού του μεταφέρεται σε έναν άλλο φορέα, σε έναν ιδιωτικό φορέα, σε ένα fund, στην πραγματικότητα.

Η μόνη δυνατότητα που έχει το ευάλωτο νοικοκυριό είναι, αφού ρευστοποιηθούν όλα τα περιουσιακά του στοιχεία, αφού χάσει την κυριότητα του σπιτιού του, να νοικιάσει το σπίτι του, καταβάλλοντας μίσθωμα για 12 χρόνια. Έτσι, η πανηγυρική δήλωση που κάνει η Κυβέρνηση ότι δεν θα πλειστηριαστούν πρώτες κατοικίες ευάλωτων νοικοκυριών παραβιάζει ανοιχτές θύρες. Διότι, ο ευάλωτος δανειολήπτης έχει ήδη χάσει το σπίτι του, έχει ήδη χάσει την κυριότητα του σπιτιού του, πριν καν τεθεί θέμα πλειστηριασμού. Έχει χάσει από τα «αποδυτήρια», από πριν.

Το ευάλωτο νοικοκυριό, λοιπόν, αφού χάσει το σπίτι του, λέτε ότι μπορεί να το νοικιάζει, πληρώνοντας νοίκι για 12 χρόνια και θα έχει και μια επιδότηση στέγασης, επιδότηση ενοικίου για κάποια εξ αυτών. Αν μέσα σε αυτά τα 12 χρόνια καθυστερήσει 3 μήνες νοίκι, επέρχεται έξωση. Μετά το τέλος της 12ετίας, στην οποία πρέπει να πληρώνει συνεπώς όλα τα νοίκια και αφού του παρακρατούνται -ξαναλέω- όσα βγάζει που ξεπερνούν τις εύλογες δαπάνες διαβίωσης, τότε τι μπορεί να κάνει; Να αγοράσει το σπίτι του, στην εμπορική αξία του ακινήτου πλήρως, χωρίς να λαμβάνονται υπόψη ούτε ότι έδωσε στην αρχή μέχρι να κοκκινίσει το δάνειό του, ούτε τα νοίκια που κατέβαλε, αυτά τα 12 χρόνια.

Αναρωτιέμαι, τώρα, εγώ, πραγματικά: Ένας άνθρωπος που έχει πτωχεύσει, που του παρακρατείτε ότι βγάζει πάνω από τις εύλογες δαπάνες διαβίωσης, που πληρώνει νοίκια, θα μπορέσει να φτάσει, 12 χρόνια μετά, να είναι σε θέση να έχει κεφάλαιο να αγοράσει το σπίτι του; Προφανώς και όχι. Αυτός ο άνθρωπος θα πρέπει να ξαναδανειστεί, αν τον ξαναδανείσει η τράπεζα.

Δηλαδή, αυτό που διασφαλίζει τελικά το νομοσχέδιο είναι να καθιστά τους πολίτες εσαεί ομήρους των πιστωτών και δη των τραπεζών. Και αυτό είναι το πραγματικά εξωφρενικό για ένα νομοσχέδιο που λέει ότι δίνει τη δεύτερη ευκαιρία.

Τρίτο σημείο. Θα το περάσω πάρα πολύ γρήγορα και τα υπόλοιπα θα τα πούμε στις άλλες συζητήσεις. Αφορά τον εξωδικαστικό και την εξυγίανση. Η ίδια προβληματική λογική διέπει και αυτές τις δύο διαδικασίες.

Ως προς τον εξωδικαστικό. Εντάσσετε πιά στον εξωδικαστικό, πέρα από τις επιχειρήσεις, και τα φυσικά πρόσωπα. Αλλάζετε, όμως, και όλο το σύστημα. Ουσιαστικά, δέχεστε ότι ακριβώς έλεγαν οι θεσμοί και οι τράπεζες ότι θα έπρεπε να υπάρχει στον εξωδικαστικό. Δηλαδή, τι να είναι ο εξωδικαστικός; Ένα ελεύθερο φόρουμ συντονισμού μεταξύ των τραπεζών, χωρίς κανόνες, χωρίς δικλείδες για την προστασία, ούτε του οφειλέτη, ούτε του δημοσίου και, φυσικά, χωρίς προστασία της πρώτης κατοικίας. Οι τράπεζες θα διαμορφώνουν το περιεχόμενο μιας πρότασης. Θα υποχρεώνεται το δημόσιο να συναινέσει και θα πηγαίνουν στον οφειλέτη -είτε φυσικό πρόσωπο, είτε νοικοκυριό, είτε επιχείρηση, σαν να μην υπάρχει καμία διαφορά ανάμεσα στα δύο- και θα του λένε «take it or leave it». Δηλαδή, άμα θες να ρυθμιστείς, αυτό είναι το σχήμα. Αλλιώς, πτώχευση και τα λοιπά.

Η ίδια λογική απόλυτου καθορισμού των πάντων από τις τράπεζες και στη διαδικασία της εξυγίανσης. Η διαδικασία κινητοποιείται και στηρίζεται απολύτως στη συμφωνία που κάνουν μεταξύ τους οι τράπεζες. Οι τράπεζες καθορίζουν πλήρως αυτό το «μνημόνιο» που θα πάρει η επιχείρηση. Και δεν αφορά, προφανώς, όταν μιλάμε για εξυγίανση, μόνο ένα δοσολόγιο που θα πληρώνεις. Αφορά στα πάντα: Τη συνολική πολιτική του business plan μιας επιχείρησης, να μειώνει το προσωπικό, να πουλάει τμήματα της επιχείρησης και τα λοιπά.

Κλείνοντας, νομίζω ότι είναι προφανές, από όσα παρέθεσα, πως σε αυτό το νομοσχέδιο αποτυπώνεται η πλέον σκληρή και, κυρίως, εκτός τόπου και χρόνου πολιτική αυτής της Κυβέρνησης στο ζήτημα της πρώτης κατοικίας των πτωχεύσεων και των πλειστηριασμών. Είναι προφανής η σκοπιά που βλέπει η Κυβέρνηση τα πράγματα. Βλέπει την κοινωνική και οικονομική ζωή, μέσα από τα μάτια ενός τραπεζίτη.

Που είναι, εδώ μέσα, σ’ αυτό το νομοσχέδιο, η σκοπιά του ανθρώπου που έχασε τη δουλειά του και δεν μπόρεσε να τη βρει, μετά από 50 χρόνια; Που είναι η σκοπιά του μικρού επιχειρηματία που μέσα στην πανδημική κρίση κατακρημνίστηκε ο τζίρος του και συσσώρευσε χρέη; Που είναι σκοπιά του εργαζόμενου που μειώθηκε μισθός του; Υπάρχει σε αυτό το νομοσχέδιο αυτή η σκοπιά; Δεν υπάρχει αυτή σκοπιά. Και δεν είναι δουλειά μιας κυβέρνησης να μη βλέπει αυτήν τη σκοπιά. Να μη βλέπει τις κοινωνικοοικονομικές συνθήκες και τις λαϊκές ανάγκες.

Και εσείς επιλέγετε να μην το κάνετε, κι ας μην έχετε καμία τρόικα και κανένα μνημόνιο πάνω από το κεφάλι σας. Κι αυτό, κατά την γνώμη μου, είναι και η μεγάλη σας ευθύνη.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε την κυρία Αχτσιόγλου. Το λόγο έχει ο Ειδικός Αγορητής του Κινήματος Αλλαγής κ. Κατρίνης.

**ΜΙΧΑΛΗΣ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα για το νέο πτωχευτικό, τη στιγμή που τα «κόκκινα» δάνεια, σε τράπεζες και funds, φτάνουν σχεδόν στο 50% του συνόλου των δανείων, που η κρίση του κορωναϊού οδηγεί σε νέα «κόκκινα» δάνεια τουλάχιστον οκτώ δισεκατομμυρίων και που το πρόγραμμα «ΓΕΦΥΡΑ» της Κυβέρνησης δεν καλύπτει τους αδύναμους δανειολήπτες, αφού οι υπερβολικές απαιτήσεις των τραπεζών τους αφήνουν εκτός ρύθμισης.

Συζητάμε, λοιπόν, για το νέο πτωχευτικό, την υπερχρέωση των νοικοκυριών και επιχειρήσεων, χωρίς να υφίσταται προστασία πρώτης κατοικίας, χωρίς να έχει ψηφιστεί αναστολή πλειστηριασμών πρώτης κατοικίας από το Ελληνικό Κοινοβούλιο, χωρίς να υπάρχουν στοιχεία για το πόσοι έχουν ρυθμίσει τα δάνειά τους, μέσω της πλατφόρμας της «ΓΕΦΥΡΑΣ», για να διασώσουν την κύρια κατοικία τους.

Καταρχάς, θέλω να ξεκαθαρίσω ότι στο Κίνημα Αλλαγής αντιλαμβανόμαστε την ανάγκη ενός νέου σύγχρονου πλαισίου για την έγκαιρη προειδοποίηση, τη ρύθμιση των οφειλών, την αναδιάρθρωση επιχειρήσεων και την απλοποίηση της πτώχευσης, με επιτάχυνση των σχετικών διαδικασιών, γρήγορη εκκαθάριση των μη βιώσιμων επιχειρήσεων.

Γιατί είναι αναγκαίος ο εκσυγχρονισμός της λειτουργίας της αγοράς, μέσω της εισαγωγής ενός σύγχρονου μηχανισμού, είτε για την άμεση ρύθμιση των χρεών προς τράπεζες, δημόσιο, ασφαλιστικά ταμεία και άλλους, κατόπιν, αναδιάρθρωσης, ή με την πτώχευση και παροχή, πραγματικής, δεύτερης ευκαιρίας στον οφειλέτη, για την επάνοδο του στην οικονομική δραστηριότητα. Ελάχιστα, όμως, από τα ανωτέρω, επιτυγχάνονται με το παρόν νομοσχέδιο και είναι χαρακτηριστικό ότι η μεγάλη πλειοψηφία των φορέων που έχουν συμμετάσχει ως τώρα στη δημόσια διαβούλευση, έχουν διατυπώσει ισχυρές επιφυλάξεις για πάρα πολλά από τα άρθρα, τα οποία περιλαμβάνονται στο νομοσχέδιο που συζητάμε σήμερα.

Ένα νομοσχέδιο, που φιλοδοξεί να τεθεί σε εφαρμογή την 1η Ιανουαρίου του 2021, παρά το γεγονός ότι, προβλέπει την έκδοση 48 υπουργικών και κοινών υπουργικών αποφάσεων, σε μόλις 48 εργάσιμες ημέρες, που θα απομένουν από την ψήφισή του μέχρι την έναρξη της νέας χρονιάς.

Κύριε υπουργέ, δεν ξέρω πώς θα το καταφέρετε αυτό, εκτός αν έρθουν έτοιμες και οι υπουργικές αποφάσεις, όπως φαίνεται ότι ήρθε και το νομοσχέδιο. Είναι χαρακτηριστικό για τις προθέσεις της κυβέρνησης, ότι το σχέδιο που τέθηκε σε δημόσια διαβούλευση αρχικά, τα άρθρα σχετικά με την πτώχευση, άκουσον άκουσον, προηγούνταν αυτά, της έγκαιρης προειδοποίησης και του εξωδικαστικού μηχανισμού ρύθμισης. Δηλαδή, σαν να λέμε ότι ένας ασθενής που έχει διαγνωστεί με κορονοϊό, τον στέλνεται πρώτα στην εντατική και μετά στο νοσοκομείο, σε μια κλίνη νοσηλείας. Αυτό κάνατε. Προφανώς, κατόπιν παρατηρήσεων, αποφασίσατε ορθώς να το αλλάξετε, για να κρατήσετε τα προσχήματα.

Στη νέα συγκυρία, όπου το βάρος μετατίθεται στην προσπάθεια εξυγίανσης και στήριξης επιχειρήσεων, η κυβέρνηση, αντί να υιοθετήσει το δίπολο εξυγίανση για τις βιώσιμες, εκκαθάριση για τις μη βιώσιμες, σύμφωνα και με το πνεύμα της ευρωπαϊκής οδηγίας 1023, θεσπίζει κίνητρα, κυρίως, για τη διευκόλυνση της πτώχευσης, ενισχύει την εκκαθάριση αντί της εξυγίανσης, ενώ δεν παρέχει πραγματική ευκαιρία, δεύτερη ευκαιρία στον επιχειρηματία, αφού η διαδικασία είναι δυσκίνητη και η απαλλαγή έρχεται μετά από 3 με 4 χρόνια, στην καλύτερη περίπτωση.

Από τους θεσμούς δεύτερης ευκαιρίας, διατηρείτε μόνο την απαλλαγή, αφαιρώντας τη δυνατότητα ενδοπτωχευτικής αναδιοργάνωσης, ενώ παραλείπεται και η διατήρηση της επιχείρησης. Όλα αυτά, ενώ το τελευταίο διάστημα, κύριες και κύριοι συνάδελφοι, σε αρκετές ευρωπαϊκές χώρες, αναφέρω ενδεικτικά Ιταλία, Ισπανία, Πορτογαλία, Γαλλία, ακόμα και στη Γερμανία, οι οφειλέτες τίθενται στο επίκεντρο της προστασίας και προκρίνεται η αναστολή δυνατότητας πιστωτών να κηρύξουν πτώχευση τους οφειλέτες, ώστε να αποτραπούν οι μαζικές πτωχεύσεις. Έτσι, ενισχύονται οι θεσμοί εξυγίανσης και αναδιάρθρωσης, αντί για τις μαζικές πτωχεύσεις.

Αντίθετα, στη χώρα μας η κυβέρνηση, δεν καταβάλει μία ειλικρινή προσπάθεια υποστήριξης της μικρής και πολύ μικρής επιχείρησης, ώστε να προλαμβάνονται οι δυσμενείς συνέπειες. Η κυβέρνηση δεν θεσπίζει εργαλεία έγκαιρης προειδοποίησης. Στέλνει τις επιχειρήσεις στα επιμελητήρια, χωρίς κατάλληλη προετοιμασία, χωρίς να διασφαλίζει συμβουλευτικές υπηρεσίες. Κυρίως, όμως, χωρίς να λαμβάνει υπόψη, ότι η συντριπτική πλειοψηφία των μικρών επιχειρήσεων στη χώρα, δεν διαθέτει, δυστυχώς, τους απαραίτητους πόρους, ώστε να μπορέσει να αντέξει το κόστος μιας αναδιάρθρωσης.

Μιλάτε για την οδηγία. Στο άρθρο 23 της Οδηγίας, κύριε Υπουργέ, προβλέπεται η δυνατότητα προστασίας της κύριας κατοικίας του εμπόρου, με δυνατότητα εξαίρεσης από τη ρευστοποίηση και την ίδια στιγμή το Υπουργείο Οικονομικών, παρέχει πραγματική ευκαιρία μόνο στους πιστωτές, με την εξυγίανση να αντιμετωπίζεται ως μέσο για τη μεγαλύτερη δυνατή ικανοποίηση των πιστωτών και μόνο.

Φαίνεται ότι στην κυβέρνηση δεν άκουσαν τον Ειδικό Εισηγητή του ΟΗΕ, για το δικαίωμα στη στέγαση, τον κύριο Ρατσακόμπαλ, που είπε πρόσφατα ότι το να χάνεις το σπίτι σου κατά τη διάρκεια αυτής της πανδημίας, μπορεί να σημαίνει ότι θα χάσεις τη ζωή σου.

Κυρίες και κύριοι συνάδελφοι, την ίδια στιγμή που η συντριπτική πλειοψηφία των ευρωπαϊκών χωρών, έχουν εισαγάγει ξεχωριστό νόμο για την πτώχευση φυσικών προσώπων, το νομοσχέδιο επεκτείνεται και στα φυσικά πρόσωπα, χωρίς τις αναγκαίες προσαρμογές, που απαιτεί η ιδιότητα του μη εμπόρου οφειλέτη.

Και το αναφέρω αυτό γιατί η δική μας παράταξη, στήριξε τα υπερχρεωμένα νοικοκυριά, αφού μόνο το ΠΑΣΟΚ, πραγματικά, προστάτευσε την πρώτη κατοικία στη χώρα, με το ν.3869/2010. Νόμο που αλλοιώθηκε με τον ν.4161/2013 και υπογραφή του σημερινού Υπουργού Περιβάλλοντος, του κυρίου Χατζηδάκη, ανοίγοντας την πόρτα στους στρατηγικούς κακοπληρωτές.

Σήμερα, κατ’ απαίτηση απ’ ότι φαίνεται των τραπεζών, βάζετε ταφόπλακα στον 3869 με πλάγιο τρόπο, γιατί ενώ στις μεταβατικές διατάξεις του άρθρου 265, λέτε ότι οι εκκρεμείς δίκες αυτού του νόμου συνεχίζονται κανονικά, με τα προληπτικά μέτρα του άρθρου 86, δίνεται τη δυνατότητα στις τράπεζες να καταργήσουν, όχι μόνο τις εκκρεμείς υποθέσεις του νόμου Κατσέλη, αλλά ακόμα και τις αποφάσεις που έχουν πάρει τα δικαστήρια, βάσει του 3869. Και αυτό πρέπει να το γνωρίζουν οι Έλληνες πολίτες. Ένα νόμο, που ο ΣΥΡΙΖΑ, βεβαίως, όχι μόνο δεν τον ψήφισε, αλλά τον κατήργησε και τον άλλαξε με τον νόμο 4605 και την πλατφόρμα ρύθμισης των οφειλών, η οποία απέτυχε, καθώς έθετε όρους τόσο αυστηρούς, που απέκλειαν τη συντριπτική πλειοψηφία των δανειοληπτών.

Εξάλλου, δεν είναι τυχαίο ότι μόλις δυόμισι χιλιάδες ρυθμίσεις έγιναν σε πάνω από ενάμιση χρόνο λειτουργίας. Παρόλα αυτά, η κυβέρνηση της Νέας Δημοκρατίας, υιοθέτησε την αναποτελεσματική αυτή πλατφόρμα, όπως τη χαρακτήριζε πριν τις εκλογές και παρέτεινε την όποια προστασία παρέχει αυτή, μέχρι 30 Ιουλίου του 2020.

Στη συνέχεια, εμφάνισε ως αντίδωρο για την επανεκκίνηση των πλειστηριασμών και την κατάργηση της προστασίας της πρώτης κατοικίας, το πρόγραμμα «Γέφυρα». Ένα πρόγραμμα, που πέρα από τις άδειες εξαιρέσεις, όπως η περίπτωση των πυρόπληκτων δανειοληπτών, που ειρήσθω εν παρόδω, κύριε Υπουργέ, οι πυρόπληκτοι δανειολήπτες περιμένουν μία ρύθμιση, που έχετε προαναγγείλει με αυτό το νομοσχέδιο και δεν ξέρω πότε προτίθεται να την φέρετε. Το πρόγραμμα, λοιπόν, «Γέφυρα», δεν καλύπτει τους πραγματικά αδύναμους δανειολήπτες, γιατί φαίνεται ότι στην κυβέρνηση θεωρούν ότι οι δανειολήπτες, των οποίων τα σπίτια οδηγούνται σε πλειστηριασμό, θα βρουν ως διά μαγείας τα χρήματα, για να καταβάλουν εφάπαξ το 2,5% ως 5% του συνόλου των δανείων που ζητούν οι τράπεζες, για να ρυθμίσουν το δάνειο, ώστε να μπορέσει να επιδοτηθεί, μέσα από το πρόγραμμα Γέφυρα.

Μια εξωπραγματική απαίτηση, όταν αναλογιστούμε ότι την ίδια στιγμή η ύφεση πλησιάζει το 10%, η ανεργία το 20%, το 25% των ιδιωτικών υπαλλήλων, οι οποίοι είναι ή σε αναστολή εργασίας ή σε εκ περιτροπής εργασία, είχε πριν τον κοροναϊού μη εξυπηρετούμενο δάνειο και προφανώς, μειωμένους μισθούς στο επόμενο διάστημα και βεβαίως η οικονομία όπως ξέρετε καλύτερα από μένα σε κρίση.

Αντιλαμβανόμενες, λοιπόν, οι τράπεζες το αδιέξοδο, ανακοίνωσαν εκείνες πρώτες, την παραμονή της ομιλίας του Πρωθυπουργού στη διεθνή έκθεση Θεσσαλονίκης, το πάγωμα πλειστηριασμών μέχρι το τέλος του 2020, για τους ευάλωτους δανειολήπτες. Η Κυβέρνηση, βέβαια, υποστηρίζει ότι χιλιάδες δανειολήπτες ρυθμίζουν τα δάνειά τους με τις τράπεζες και τις εταιρείες διαχείρισης. Ξεχνά να αναφέρει, όμως, ότι δύο στις τρεις βραχυχρόνιες ρυθμίσεις, ξανά κοκκινίζουν εντός τριμήνου, σύμφωνα, όχι με τη δική μας άποψη, σύμφωνα με την τελευταία έκθεση του Διοικητή της Τράπεζας της Ελλάδος.

Κυρίες και κύριοι συνάδελφοι, η κυβέρνηση φέρνει το νέο πτωχευτικό, αφού έχει αρνηθεί ως παράταξη, ως Νέα Δημοκρατία, τη σύσταση διακομματικής επιτροπής για το πτωχευτικό και την πρώτη κατοικία, πρόταση στην οποία συμφώνησαν όλα τα υπόλοιπα κόμματα του Ελληνικού Κοινοβουλίου. Και με το νόμο αυτό που συζητάμε σήμερα, καταργεί στην πράξη την έννοια, αλλά και την αξία της προστασίας της κύριας κατοικίας, μετατρέποντας και επισήμως, χιλιάδες ιδιοκτήτες σε ενοικιαστές των σπιτιών τους.

Καταργεί την έννοια της δικαστικής προστασίας, αφού καταργείται η όποια προστασία και του 3869 και του 4605, καθώς και οι δίκες που εκκρεμούν. Επιτρέπει στους πιστωτές, αυτό και αν είναι προκλητικό, να μην κάνουν πρόταση καν ρύθμισης, αν θεωρούν ότι δεν τους συμφέρει, ενώ κανείς εκτός της πλατφόρμας, δεν αξιολογεί τα πραγματικά δεδομένα και τη βιωσιμότητα της προτεινόμενης ρύθμισης, αφού γνωρίζετε όλοι πολύ καλά ότι οι 240, που ως 240 δόσεις προβλέπει η ρύθμιση, θα είναι η εξαίρεση και όχι ο κανόνας των προτάσεων, που θα γίνουν από τις τράπεζες.

Ο νόμος λέει ότι, δεν μπορεί να υπάρχει πρόταση εξωδικαστικού συμβιβασμού πάνω από 240 δόσεις, η Κυβέρνηση το ερμηνεύει και το μεταφέρει στην κοινή γνώμη, ότι θα έχουν δυνατότητα να έχουν 240 δόσεις. Αυτό, βεβαίως, θα φανεί στην πράξη, αλλά αν δούμε μέχρι στιγμής, τις προτάσεις ρύθμισης που έγιναν και στις προηγούμενες πλατφόρμες και στους προηγούμενους νόμους, νομίζω, ότι και οι πλέον αθώοι θα πειστούν, ότι δεν πρόκειται το 240 δόσεις να γίνει πραγματικότητα, για την πλειοψηφία των ευάλωτων δανειοληπτών.

Με το νέο Πτωχευτικό, οι ευάλωτοι δανειολήπτες χάνουν την κυριότητα της πρώτης κατοικίας, προκειμένου να απαλλαγούν από τα χρέη και μεταβάλλονται σε ενοικιαστές, καταβάλλοντας ενοίκια στον ιδιωτικό φορέα, που συστήνεται και εκμεταλλεύεται το ακίνητο για 12 χρόνια. Μια δυνατότητα την οποία, όμως, δεν έχουν οι έμποροι και οι επιχειρηματίες που πληρούν τα ίδια κριτήρια, αλλά μόνο τα φυσικά πρόσωπα. Άρα, να μείνουν στην κύρια κατοικία τους ως ευάλωτοι δανειολήπτες, με το νόμο που φέρνετε, δεν μπορούν να κάνουν χρήση αυτών των διατάξεων οι έμποροι και οι επαγγελματίες.

Η καταβολή, όμως, των ενοικίων, δεν διασφαλίζει σε τίποτα, μα τίποτα, τους οφειλέτες. Για να επαναγοράσουν το σπίτι τους, θα πρέπει μετά από 12 χρόνια να το πάρουν στην εμπορική αξία την τότε, χωρίς να αφαιρούνται τα χρήματα τα οποία έχουν δώσει ως ενοίκια στο μεσοδιάστημα. Και μιλάμε για κατηγορία δανειοληπτών, που είναι οι πλέον ευάλωτοι, που η Κυβέρνηση λέει, ότι τους προστατεύει. Και είναι άδικο, αλλά, επιτρέψτε μου να πω, ότι είναι και εξωπραγματικό. Ένα ζευγάρι με εισόδημα κάτω από 900 ευρώ το μήνα, πώς θα μπορέσει να καταβάλει την αξία της κατοικίας του μετά από 12 χρόνια και να την ξαναπάρει πίσω; Μπορεί να θεωρηθεί αυτό πλαίσιο προστασίας πρώτης κατοικίας για ευάλωτους δανειολήπτες; Και αλήθεια. Πόσοι πιστεύετε, κυρίες και κύριοι συνάδελφοι, ευάλωτοι, θα μπορέσουν να κάνουν χρήση αυτού του δικαιώματος μετά από 12 χρόνια;

Είναι χαρακτηριστικό, ότι σε αρκετές περιπτώσεις ο δανειολήπτης, όχι μόνο θα χάνει την περιουσία του, αλλά μέχρι να απαλλαγεί από τα χρέη του, θα πρέπει να ζει με τις εύλογες δαπάνες διαβίωσης, δηλαδή, το ποσό των 611 ευρώ μηνιαίως, καθώς, οποιοδήποτε ποσό πάνω από αυτό, θα πηγαίνει στους πιστωτές, αφού θα λογίζεται στην πτωχευτική περιουσία. Άρα, θα εξαναγκάζεται να παραδώσει την κατοικία του, προκειμένου να αποφύγει την πλήρη φτωχοποίηση και να απαλλαγεί το συντομότερο δυνατό διάστημα.

Κυρίες και κύριοι συνάδελφοι, η μεσαία τάξη για την οποία έχει πει πάρα πολλά η Νέα Δημοκρατία, αλλά, δυστυχώς, έχει πράξει ελάχιστα, σίγουρα με το νομοσχέδιο αυτό μένει εκτός νυμφώνος. Με τα πολύ αυστηρά κριτήρια του νέου Πτωχευτικού, τα νοικοκυριά της μεσαίας τάξης βρίσκονται, κυριολεκτικά, στον αέρα. Αφού, είναι δραματικά περιορισμένο το εύρος των δικαιούχων, ενώ και για ειδικές κατηγορίες, όπως ηλικιωμένοι και άτομα με αναπηρία, δεν υπάρχει ανάλογη ευρύτητα και ευελιξία, όπως θα περιμέναμε. Και για τη μεγάλη πλειοψηφία της μεσαίας τάξης, που δεν θεωρούνται ευάλωτοι, γιατί έχουν πάνω από 900 ευρώ και 611 το μήνα ως άτομα, ρευστοποιείται, αυτόματα, το σύνολο της περιουσίας. Άρα, και η δυνατότητα που παρέχεται να παραμείνει κάποιος στο σπίτι ως ενοικιαστής, δεν αφορά τη μεγάλη πλειοψηφία της μεσαίας τάξης. Αυτοί, λοιπόν, δεν θα έχουν το δικαίωμα ούτε ως ενοικιαστές να μείνουν στο σπίτι τους.

Εισαγάγατε και εμβόλιμα ένα άρθρο, το 268, κύριε Υπουργέ, για το οποίο τι να πούμε; Πριν από δύο μήνες, ο Υπουργός Ανάπτυξης ακύρωσε πρόστιμα που επέβαλε η Διεύθυνση Προστασίας Καταναλωτή. Είχε δικαίωμα γιατί, ήδη, είχε εκχωρήσει το δικαίωμα αυτό στη Διεύθυνση, αλλά στην απόφαση ανάκλησης δεν είχε αιτιολογήσει για ποιο λόγο το κάνει αυτό και τώρα φέρνετε ένα άρθρο, για να αποτελειώσετε την προστασία εκατοντάδων χιλιάδων ασφαλισμένων, που έχουν μακροχρόνιες νοσοκομειακές ασφαλίσεις, με την επιβολή αυθαίρετων αυξήσεων στα ασφάλιστρα, προς όφελος των ασφαλιστικών εταιρειών.

Κυρίες και κύριοι συνάδελφοι, ο νέος Πτωχευτικός δεν ανταποκρίνεται, δυστυχώς, στις ανάγκες ούτε της οικονομίας, αλλά ούτε της κοινωνίας. Είναι εντυπωσιακή, αν όχι προκλητική, η αναντιστοιχία με την πραγματικότητα που έχει διαμορφωθεί. Το ΑΕΠ μειώθηκε 15% το δεύτερο τρίμηνο της χρονιάς. Η εκτίμηση για την ύφεση του 2020, αγγίζει το 10%. Το καλοκαίρι το ξέρετε πολύ καλά, κύριε Υπουργέ, ήταν εξαιρετικά δύσκολο για πάρα πολλούς κλάδους της οικονομίας και της κοινωνίας και η πορεία της πανδημίας και τα σχετικά μέτρα, ελαττώνουν την επιχειρηματική δραστηριότητα.

Σ’ αυτήν την κρίσιμη καμπή, χρειάζονται μέτρα σε εντελώς αντίθετη κατεύθυνση με αυτή του νομοσχεδίου. Μέτρα, που αφενός μεν, θα δημιουργούν ένα δίκτυ προστασίας του κοινωνικού ιστού, αφετέρου δε, θα προκαλούν αναθέρμανση οικονομικής δραστηριότητας. Γιατί υπάρχουν χιλιάδες έντιμοι επιχειρηματίες σε όλη τη χώρα, που είναι, όντως, αφερέγγυοι, αλλά δεν είναι ηθικά αφερέγγυοι, αλλά έναντι, κυρίως, των τραπεζών, λόγω αντικειμενικών καταστάσεων.

Γι’ αυτό και οι επιχειρήσεις που είναι στοιχειωδώς βιώσιμες και είναι πολλές αυτές οι επιχειρήσεις, αξίζουν μια πραγματική δεύτερη ευκαιρία. Πρέπει να στηριχθούν για να διατηρήσουν τη βιωσιμότητά τους, να διασφαλίσουν τις θέσεις εργασίας και να αξιοποιήσουν την τεχνογνωσία τους προς όφελος της οικονομίας. Η στήριξη, η παροχή κινήτρων δεν είναι θέμα μόνο κοινωνικής ευαισθησίας αλλά και κρίσιμος παράγοντας για την ανάπτυξη. Τώρα είναι που πρέπει να δοθεί η αναγκαία βαρύτητα στην έγκαιρη προειδοποίηση και αναδιάρθρωση με εργαλεία και μηχανισμούς αλλά και πρόσβαση σε συμβουλευτικές υπηρεσίες από ειδικά κέντρα και φορείς.

Τα Επιμελητήρια από κοινού και χωριστά μπορούν να διαδραματίσουν κομβικό ρόλο σε αυτή την κατεύθυνση ενώ ένας οργανισμός μετασχηματισμού επιχειρήσεων, ο οποίος, θα μπορούσε να λειτουργήσει και εντός της Ειδικής Γραμματείας Διαχείρισης Ιδιωτικού Χρέους, θα προωθούσε πιο αποτελεσματικά την εξωδικαστική λύση η οποία -και το αναφέρω μια και δεν περιλαμβάνεται στο νομοσχέδιο- θα πρέπει να περιλαμβάνει και τους εγγυητές.

Κυρίες και κύριοι συνάδελφοι στρατηγείων πληρωτές και επιχειρήσεις «ζόμπι» που μακροημερεύουν σε βάρος της υγιούς επιχειρηματικότητας υπήρχαν και υπάρχουν. Όμως, δεν πρέπει να στερήσουν από έντιμους και υπερχρεωμένους επιχειρηματίες που αναζητούν πραγματικά μια δεύτερη ευκαιρία τη δυνατότητα για μια νέα παραγωγική αρχή απαλλαγμένη από τα χρέη του παρελθόντος.

Όσον αφορά στο μείζον ζήτημα της κύριας κατοικίας, θέλω να τονίσω ότι προφανώς δεν προσφέρεται για επικοινωνιακούς λόγους και παιχνίδια. Δεν είναι πεδίο μικροπολιτικής. Ιδιαίτερα σε αυτή τη συγκυρία που η κοινωνία δοκιμάζεται και οι αντοχές μειώνονται. Η πραγματική προστασία της κύριας κατοικίας θα δώσει ανάσα σε χιλιάδες ανθρώπους, σε χιλιάδες νοικοκυριά σε όλη τη χώρα. Για την αξιοπρεπή στέγαση είναι όρος ανθρώπινης διαβίωσης, είναι κατάκτηση, είναι συνταγματικό δικαίωμα και οφείλουμε όλοι και όλες να μεριμνήσουμε για αυτό και να αγωνιστούμε με όλες μας τις δυνάμεις.

Εμείς στο ΠΑ.ΣΟ.Κ., κύριε Υπουργέ, του πιστέψαμε, το στηρίξαμε σταθερά και διαχρονικά και το εφαρμόσαμε παρά τις έντονες αντιδράσεις και πιέσεις από πάρα πολλούς παράγοντες την δύσκολη περίοδο του 2010. Γιατί στο επίκεντρο της πολιτικής μας ήταν και παραμένει ο πολίτης ιδιαίτερα ο πλέον ευάλωτος. Δυστυχώς, δεν φαίνεται ότι ισχύει το ίδιο και για εσάς αφού με το παρόν νομοσχέδιο πολύ απλά «ανοίγετε τους ασκούς του Αιόλου».

Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος), Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Περικλής Μαντάς, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Ιωάννης Δελής, Βασίλειος Βιλιάρδος, Κωνσταντίνος Χήτας και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε.

Το λόγο έχει, η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Ευχαριστώ, κύριε Πρόεδρε.

Οι αλλαγές που έρχονται στον Πτωχευτικό Κώδικα είναι το μεγαλύτερο μέρος ενός συνολικότερου πλαισίου βαθιά αντιλαϊκών ρυθμίσεων που προωθεί η κυβέρνηση, όπου μαζί με το σχέδιο «γέφυρα» και τις επερχόμενες αλλαγές στον λεγόμενο «νόμο Κατσέλη» που πρόκειται να καταθέσει τις επόμενες μέρες το Υπουργείο Δικαιοσύνης, ουσιαστικά, βάζουν οριστική ταφόπλακα στα όποια απομεινάρια δικαστικής προστασίας της πρώτης κατοικίας της λαϊκής οικογένειας.

Μετά, βέβαια, από εκτενείς διαπραγματεύσεις και παζάρια με τους θεσμούς η κυβέρνηση επιχειρεί να διαχειριστεί το ζήτημα των «κόκκινων δανείων» λύνοντας τα χέρια των τραπεζών και των funds αλλά ταυτόχρονα, «σφίγγοντας τη θηλιά» στο λαιμό του λαού. Και αποτελεί πραγματικά πρόκληση όλη αυτή η συζήτηση που γίνεται και οι διάφορες αναλύσεις περί μπαταχτσήδες και στρατηγικών κακοπληρωτών, η συζήτηση αυτή να λέγεται προς το λαό που όλα αυτό το χρόνια χειμάζεται από την αντιλαϊκή πολιτική, την κρίση, το δεύτερο γύρο της κρίσης σήμερα, την πανδημία και κάθε είδους καταστροφές και μάλιστα, όταν αυτή η συζήτηση αναπτύσσεται σε μια περίοδο που γνωρίζετε πολύ καλά ότι η υπερσυσσώρευση των χρεών και τα αδιέξοδα πολλαπλασιάζονται με ταχύτατους ρυθμούς.

Τα νομοσχέδια αυτά λειτουργούν συμπληρωματικά, καθώς, στην πραγματικότητα καλύπτουν τη διευθέτηση των οφειλών για όλο το εύρος του δανεισμού από κάθε πρόσωπο, φυσικό ή νομικό, δηλαδή, όλους τους εργαζόμενους και τα λαϊκά στρώματα και όχι μόνο εμπόρους και επιχειρήσεις.

Ουσιαστικά κεντρικός στόχος είναι αυτή η επιτάχυνση της αποπληρωμής των υποχρεώσεων των μισθωτών, συνταξιούχων, των αυτοαπασχολουμένων και η δέσμευση κάθε διαθέσιμου εισοδήματός τους και όχι βέβαια η διευκόλυνσή τους.

Η υποτιθέμενη δεύτερη ευκαιρία, που κατά προκλητικό ευφημισμό περιλαμβάνεται στον τίτλο του νέου πτωχευτικού κώδικα ή νομοσχεδίου όπως λέγεται και η όποια προστασία που αφορά μια ελάχιστη μερίδα, των λεγόμενων ευάλωτων οφειλετών, δηλαδή, για να μιλάμε καθαρά, των κατώτατων εισοδημάτων που βρίσκονται στα όρια της φτώχειας και της εξαθλίωσης, είναι στην πραγματικότητα ακόμα κι αυτές τεράστιες παγίδες.

Η δυνατότητα πτώχευσης των φυσικών προσώπων, όχι μόνο των εμπόρων και των επιχειρήσεων που γινόταν μέχρι σήμερα, αλλά όλης της κλίμακας μισθωτών, συνταξιούχων, αγροτών που για πρώτη φορά νομοθετείτε, είναι μια πολύ επικίνδυνη τομή στο αστικό δίκαιο, καθώς ελλοχεύει τεράστιους κινδύνους για τα υπερχρεωμένα φυσικά πρόσωπα.

Θεσπίζετε ακόμα, για πρώτη φορά, το τεκμήριο της παύσης πληρωμών που οδηγεί αντικειμενικά στην πτώχευση. Δηλαδή, θεωρείτε, ότι έχει επέλθει τέτοια παύση όταν δεν εξυπηρετείται το 40% των συνολικά ληξιπρόθεσμων οφειλών σε δημόσιο, ασφαλιστικά ταμεία και πιστωτικά ιδρύματα για 6 μήνες και για οφειλές άνω των 30 χιλιάδων ευρώ. Η απλοποίηση και η επιτάχυνση των διαδικασιών λειτουργεί στο σύνολό της προς όφελος των πιστωτών. Προβλέπονται ηλεκτρονικές πλατφόρμες για τα πάντα, επεκτείνοντας ουσιαστικά το μαζικό φακέλωμα, ενώ στην όλη διαδικασία της πτώχευσης ή εξωδικαστικής ρύθμισης, ο ρόλος των πιστωτών είναι πρωταγωνιστικός, αφού διορίζουν ουσιαστικά ακόμα και των σύνδικο της πτώχευσης, ενώ υποβαθμίζεται γενικά ο ρόλος του δικαστηρίου.

Στο νομοσχέδιο αυτό, παγιώνονται οι έννοιες των ελάχιστων δαπανών διαβίωσης και των ευάλωτων οφειλετών, καταδικάζοντας ουσιαστικά τους εργαζόμενους και τα λαϊκά στρώματα σε ένα άθλιο ελάχιστο βιοτικό επίπεδο. Με γνώμονα αυτές τις έννοιες, εισάγονται ρυθμίσεις για την κύρια κατοικία, αφήνοντας το μεγαλύτερο μέρος του λαού έρμαιο στα νύχια των αρπακτικών. Ταυτόχρονα, βέβαια, άλυτο παραμένει το τεράστιο πρόβλημα της ουσιαστικής έλλειψης προστασίας των εγγυητών. Ακόμα, επισημαίνουμε τους κινδύνους που δημιουργούνται με την ένταξη των φυσικών προσώπων στις πτωχευτικές διαδικασίες, καθώς είναι γνωστό, ότι ο πτωχευτικός κώδικας περιλαμβάνει μια σειρά ποινικές διατάξεις για τα αδικήματα του φτωχού, όπως περί αποσιώπησης ή παραποίησης στοιχείων ή μια σειρά προβλέψεις για ριψοκίνδυνες συμπεριφορές και με δεδομένο, ότι πλέον τα φυσικά πρόσωπα εντάσσονται σε αυτές τις διαδικασίες, αυξάνουν ιδιαίτερα οι κίνδυνοι σε βάρος ευρύτερων λαϊκών στρωμάτων που δεν είναι και σε θέση πάντα να αξιολογήσουν τέτοιου είδους συμπεριφορές.

Θεωρούμε ιδιαίτερα προκλητικές και απαράδεκτες ρυθμίσεις, όπως στην πτωχευτική περιουσία, ανήκουν όλα τα εισοδήματα που υπερβαίνουν τα ελάχιστα όρια διαβίωσης. Ένα ελάχιστο καλάθι αγορών και υπηρεσιών εξασφαλίζεται μόνο για τα λαϊκά στρώματα και όλα τα υπόλοιπα εισοδήματά τους εντάσσονται στην πτωχευτική περιουσία. Όπως, βέβαια, και η λεγόμενη στόχευση μικρού αντικειμένου, που γίνεται μέσω μιας διαδικασίας ηλεκτρονικής πλατφόρμας, με τη λογική ψεκάστε, σκουπίστε, τελειώσαμε.

Ακόμα, δίνεται η δυνατότητα στις τράπεζες να φτιάχνουν το υπολογιστικό εργαλείο για τις ρυθμίσεις των εξωδικαστικών διαπραγματεύσεων, να συνεργάζονται και να ανταλλάσσουν πληροφορίες για την κοινή πρόταση στον κοινό οφειλέτη τους. Καταλαβαίνετε τι σημαίνει αυτό για τους οφειλέτες, όταν είναι ήδη γνωστό σήμερα, ότι οι τράπεζες είναι αυτές που δυναμιτίζουν κάθε προσπάθεια διακανονισμού των οφειλών, θέτοντας όρους που ήταν αδύνατον να εξυπηρετηθούν. Τώρα, πλέον, αντιλαμβάνεστε, ότι ο εκβιασμός και τα τρομοκρατικά διλήμματα περνάνε σε άλλη διάσταση, εκεί όπου οι υπολογιστές θα βγάζουν στο σφυρί τους κόπους και τον ιδρώτα μιας ολόκληρης ζωής.

Ρυθμίζονται μάλιστα, ειδικές προϋποθέσεις για τη δημιουργία του υπολογιστικού αυτού εργαλείου, με πιο χαρακτηριστική, ότι δεν θα φέρνει, λέτε, την τράπεζα σε χειρότερη οικονομική θέση από αυτήν στην οποία θα βρισκόταν σε περίπτωση ρευστοποίησης των περιουσιακών στοιχείων του οφειλέτη. Δηλαδή, σε περίπτωση πλειστηριασμού. Μεγάλη δηλαδή ανακούφιση για τους οφειλέτες.

Ακόμα και ο φορέας που θα διαχειρίζεται τη λαϊκή κατοικία, ο νέος φορέας απόκτησης και επαναγοράς, θα είναι νομικό πρόσωπο ιδιωτικού δικαίου. Δηλαδή, το δημόσιο παραχωρεί αυτά τα καθήκοντα σε τράπεζες και μονοπώλια, τα οποία θα συγκεντρώνουν μια τεράστια μάζα ακινήτων αφού βέβαια θα έχουν αποπληρωθεί οι όποιες απαιτήσεις από τα δάνεια που έχουν.

Κάπως έτσι προχωρούν τα σχέδια ανάπλασης και αξιοποίησης στις μεγάλες πόλεις, στα τουριστικά προϊόντα, στο φόντο και των μεγάλων περιπάτων. Ακόμα οι πιο φτωχοί εργαζόμενοι που πλέον θα είναι και με «τη βούλα» φτωχοί χάνουν ουσιαστικά το σπίτι τους. Αλλά πώς το παρουσιάζεται αυτό; Αντί να απολογείστε σήμερα εδώ που αφήνετε απροστάτευτη την πρώτη κατοικία, παρουσιάζεστε ως φιλεύσπλαχνοι, γιατί τους δίνετε τη δυνατότητα να μισθώνουν το σπίτι τους για 12 χρόνια. Παρουσιάζετε, βέβαια, ως μια μεγάλη ευκαιρία τη δυνατότητα να το ξανά αγοράσουν στην εμπορική του αξία, σύμφωνα με την εκτίμηση που κάνει ο ίδιος ο ιδιωτικός φορέας που τα διαχειρίζεται, χωρίς όμως κανένα συμψηφισμό των μισθωμάτων που καταβάλλουν επί μία δωδεκαετία. Πραγματικά μας εντυπωσιάζει η ευρηματικότητα σας για το πόσο απλόχερα δίνετε τις δεύτερες ευκαιρίες.

Ουσιαστικά, δηλαδή, διαμορφώνετε αυτά τα τρία εναλλακτικά σενάρια για τους υπερχρεωμένους εργαζόμενους και τα λαϊκά νοικοκυριά είτε να εντάσσονται στο μηχανισμό εξωδικαστικής ρύθμισης των οφειλών τους ακολουθώντας όμως τους ασφυκτικούς όρους που θα θέτουν σε συμφωνία οι τράπεζες, είτε να πτωχεύσουν και να χάνουν όλη την περιουσία τους. Λέτε ότι μετά τη ρευστοποίηση της περιουσίας, θα διαγράφεται πλήρως το χρέος και ονομάζεται ότι μετά από αυτό θα έχει μια δεύτερη ευκαιρία να ξαναζήσει από την αρχή χωρίς χρέη και βάρη μια νέα ζωή. Θα είναι, δηλαδή, ανάλαφροι, «χωρίς στον ήλιο μοίρα» για να δουν τη ζωή τους με άλλο μάτι. Αλήθεια, αυτή θα είναι η δεύτερη ευκαιρία που θα έχουν να βιώσουν όλοι αυτοί που μέχρι τότε θα καταβάλουν όλα τα εισοδήματα που θα βγάζουν για να ξεχρεώσουν τα προηγούμενα χρέη τους;

Υπό την απειλή της πτώχευσης, υπάρχει βέβαια και η τρίτη δυνατότητα για τους ιδιαίτερα ευάλωτους οφειλέτες. Να γίνονται μισθωτές στα σπίτια τους ή βέβαια να μπορούν μετά από 12 χρόνια που θα τα νοικιάζουν, να τα ξανά αγοράζουν στην εμπορική τους αξία. Και βέβαια είναι πρόκληση ότι ακόμα και από αυτή τη δυνατότητα εξαιρείται η μεγάλη πλειοψηφία των εργαζομένων και των λαϊκών στρωμάτων, οι οποίοι δεν έχουν την παραμικρή δυνατότητα προστασίας της πρώτης κατοικίας.

Το ίδιο εκβιαστικά λειτουργεί το νομοσχέδιο και για τους χιλιάδες αυτοαπασχολούμενους, όλους αυτούς τους οποίους η προηγούμενη παρατεταμένη οικονομική κρίση, σε συνδυασμό με όλα τα αντιλαϊκά μέτρα που νομοθέτησαν από κοινού οι προηγούμενες κυβερνήσεις, Νέα Δημοκρατία, ΣΥΡΙΖΑ, και ΚΙΝΑΛ, βρέθηκαν υπό μια οικονομική ασφυξία συσσωρεύοντας ουσιαστικά μη διαχειρίσιμα χρέη σε εφορία, ασφαλιστικά ταμεία, τράπεζες, ΔΕΗ και άλλους προμηθευτές. Παρά το γεγονός ότι το προηγούμενο διάστημα, από το 2015 έως το 2019, υπήρχε μια σχετική μείωση των οφειλών λόγω και της όποιας ανάκαμψης της οικονομίας, ένα τμήμα των αυτοαπασχολούμενων συνεχίζει να μην μπορεί να αποπληρώσει τα χρέη του, τα οποία, όλο αυτό το διάστημα που μπαίνουμε και στο νέο γύρο της κρίσης, πολλαπλασιάζονται με ταχύτατους ρυθμούς. Επίσης, καταχρεωμένο είναι και ένα μεγάλο τμήμα όσων έκλεισαν την επιχείρησή τους τα προηγούμενα χρόνια. Η αναστολή της οικονομικής δραστηριότητας λόγω της πανδημίας, η νέα κρίση και η αβεβαιότητα που τη συνοδεύει, έχουν ήδη δημιουργήσει νέα και μεγαλύτερα αδιέξοδα.

Με το νέο Πτωχευτικό Κώδικα, η Κυβέρνηση της Νέας Δημοκρατίας εντάσσει το σύνολο των ατομικών επιχειρήσεων στη διαδικασία της πτώχευσης, ενώ μέχρι τώρα εντάσσονταν μόνο όσες είχαν εμπορική δραστηριότητα. Δηλαδή, επιδιώκει να αυξήσει την είσπραξη των οφειλών τους μέσω εκποίησης της όποιας περιουσίας ή εισοδήματος διαθέτουν και όχι να τους διευκολύνει να απαλλαγούν όπως λέτε από αυτές. Λαμβάνεται υπόψη η αδυναμία πληρωμής ενός σημαντικού τμήματος των αυτοαπασχολούμενων και απέναντι σε αυτούς αντί να τους διευκολύνετε να επιβιώσουν, επιλέγετε να τους σφίξετε περισσότερο τη θηλιά. Εκβιάζετε και απειλείτε με πλειστηριασμούς. Προχωράτε στη ρευστοποίηση της περιουσίας τους, αλλά και στη δέσμευση μέρους του ετήσιου εισοδήματός τους.

Καθιερώνετε την πτώχευση μικρού αντικειμένου, που αναφέρεται σε επιχειρήσεις μικρής οικονομικής δραστηριότητας, για τις οποίες απλοποιούνται και επιταχύνονται οι διαδικασίες της πτώχευσης. Η δήθεν δεύτερη ευκαιρία που ευαγγελίζεται η Κυβέρνηση- και εδώ, αν θέλετε, ενισχύεται προπαγανδιστικά από το γεγονός ότι ο αυτοαπασχολούμενος θα διατηρεί την επαγγελματική του άδεια, σε αντίθεση με το προηγούμενο καθεστώς- αποτελεί ουσιαστικά πραγματική κοροϊδία, γιατί μέσω των διαδικασιών που προβλέπετε, ο αυτοαπασχολούμενος θα έχει οδηγηθεί στη χρεοκοπία, θα έχει απωλέσει κάθε περιουσιακό στοιχείο, θα έχει δεσμευτεί μέρος του ετήσιου εισοδήματός του προκειμένου να αποπληρωθούν τράπεζες, κράτος και άλλοι πιστωτές και με βάση αυτά, ποια θα είναι η ευκαιρία του να επανέλθει, να ανακάμψει, να μπορέσει να συνεχίσει την επαγγελματική του δραστηριότητα; Πρόκειται, δηλαδή, για κυριολεκτική ομηρία, την οποία πρέπει να καταδικάσουν οι αυτοαπασχολούμενοι μαζί με τα υπόλοιπα λαϊκά στρώματα, την εργατική τάξη, τη μικρομεσαία αγροτιά, που θα έρθουν στην ίδια θέση.

Ελάχιστο αντίκρισμα θα έχουν τελικά και ορισμένες διατάξεις που ενσωματώνονται στο σχέδιο νόμου και έχουν προβληθεί κατά κόρον τα προηγούμενα χρόνια, τόσο από τις Κυβερνήσεις στην Ευρωπαϊκή Ένωση, αλλά και από τα Επιμελητήρια και τις συνδικαλιστικές ηγεσίες. Τέτοιες είναι οι διαδικασίες της έγκαιρης προειδοποίησης, οι συμβουλευτικές δομές για τους πτωχευμένους με τη συμμετοχή Επιμελητηρίων και συνδικαλιστικών Φορέων, οι αλλαγές στον εξωδικαστικό συμβιβασμό. Γιατί βέβαια, δεν έχουμε γενικά αντίρρηση για ορισμένα τέτοια μέτρα, ωστόσο το πρόβλημα των αυτοαπασχολούμενων δεν είναι η άγνοια ή η έλλειψη ενημέρωσης για το πού βαδίζει η επιχείρησή τους, αλλά τα μειωμένα εισοδήματά τους, ειδικά στις συνθήκες κρίσης, η κυριαρχία των καπιταλιστικών επιχειρήσεων στην αγορά, οι αντιλαϊκές πολιτικές που εφάρμοσαν οι κυβερνήσεις όλα τα προηγούμενα χρόνια.

Αντίστοιχα βέβαια ισχύει και για τις αλλαγές στον εξωδικαστικό συμβιβασμό, καθώς η πείρα δείχνει, ότι οι τράπεζες ήταν αυτές που απέρριπταν την οποιαδήποτε προσπάθεια ρύθμισης των χρεών, αφού εκτιμούσαν ότι οι απαιτήσεις τους θα ήταν επισφαλείς.

Οι πραγματικές λοιπόν προθέσεις της Κυβέρνησης φανερώνονται και με την τωρινή της στάση στο αδιέξοδο που βρέθηκαν να αντιμετωπίζουν χιλιάδες αυτοαπασχολούμενοι στις συνθήκες της πανδημίας, των μέτρων περιορισμού, αλλά και της νέας κρίσης που αγκάλιασε την καπιταλιστική οικονομία. Η Κυβέρνηση μπορεί να υλοποίησε ορισμένα μέτρα προσωρινού πυροσβεστικού χαρακτήρα, όπως είναι η αναστολή των φορολογικών και ασφαλιστικών υποχρεώσεων ή τα μικροδάνεια της επιστρεπτέας προκαταβολής, ωστόσο αρνείται πεισματικά να προχωρήσει στη λήψη ουσιαστικών μέτρων ανακούφισης. Τέτοια μέτρα που θα μπορούσαν να δώσουν πραγματικά ανάσα στα πιο λαϊκά τμήματα των επαγγελματιών, είναι η επανένταξή τους το αφορολόγητο όριο, η πλήρης και μόνιμη κατάργηση του τέλους επιτηδεύματος, η οριστική διαγραφή μέρους των χρεών που φορτώθηκαν στην προηγούμενη κρίση προς την Εφορία και τις τράπεζες, όπως για παράδειγμα ζητάμε, ιδιαίτερα για τους αυτοαπασχολούμενους με εισόδημα μέχρι 12.000 ευρώ, τη διαγραφή των τόκων και των προστίμων, όπως και τη διαγραφή του 30% του υπόλοιπου χρέους τους για όσους είναι εν ενεργεία επαγγελματίες και το 50% για όσους έχουν κλείσει τις επιχειρήσεις τους.

Αυτά τα μέτρα, τόσο η Κυβέρνηση της Νέας Δημοκρατίας όπως και η προηγούμενη του ΣΥΡΙΖΑ. τα απορρίπτει στο όνομα των αντοχών της οικονομίας, ενώ την ίδια ώρα στο πρόσφατο πολυνομοσχέδιο αλλά και στις εξαγγελίες του Πρωθυπουργού στη ΔΕΘ, δρομολογεί νέα προκλητικά προνόμια, φοροαπαλλαγές, κρατικές επιδοτήσεις για τους μεγάλους επιχειρηματικούς ομίλους.

Με βάση τα παραπάνω, καλούμε τους αυτοαπασχολούμενους να αξιοποιήσουν την πείρα τους και να βγάλουν συμπεράσματα, ότι καμία ουσιαστική βελτίωση της κατάστασής τους δεν έχουν να περιμένουν από τέτοιου είδους νομοθετήματα, αλλά και από την Κυβέρνηση και τα υπόλοιπα κόμματα που υπηρετούν, με ελάχιστες διαφοροποιήσεις, αλλά με τον ίδιο ζήλο, τη στρατηγική ενίσχυση του κεφαλαίου. Στο πλαίσιο αυτής της στρατηγικής, οι ίδιοι οι αυτοαπασχολούμενοι, οι μισθωτοί, οι βιοπαλαιστές αγρότες, θα βρεθούν τελικά από τη μεριά εκείνων που θα κληθούν να πληρώσουν τη νέα κρίση, από τη μεριά εκείνων που θα δουν τα εισοδήματά τους να ψαλιδίζονται, της ανάγκης να υπονομεύονται προς όφελος της θωράκιση της κερδοφορίας των καπιταλιστών, αλλά τελικά θα βρεθούν και χωρίς την παραμικρή προστασία, ακόμα και για το αυτονόητο δικαίωμά τους στην πρώτη κατοικία.

Το Κ.Κ.Ε. καλεί όλους αυτούς να σκεφτούν, τι πραγματικά φταίει και να πάρουν τη θέση τους στη συλλογική πάλη ενάντια στον κοινό αντίπαλο και τη στρατηγική που προωθεί τα συμφέροντά του.

Θα καταψηφίσουμε το νομοσχέδιο επί της αρχής και θα τοποθετηθούμε πιο αναλυτικά στην κατ’ άρθρων συζήτηση.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε την Ειδική Αγορήτρια του Κομμουνιστικού Κόμματος Ελλάδος. Το λόγο τώρα έχει ο Ειδικός Αγορητής του ΜέΡΑ25 κύριος Κρίτων Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ. Κυρίες και κύριοι Βουλευτές, κύριε Υπουργέ το νομοσχέδιο αυτό αποτελεί πραγματικά ένα colpo grosso της Κυβέρνησης. Χαρίζει στις τράπεζες τις πτωχευμένες επιχειρήσεις, καθώς οι τράπεζες στην πράξη θα ορίσουν τους διαχειριστές τους. Η μόνη χώρα που υπάρχει αυτό το μοντέλο είναι η Ουγγαρία του κυρίου Όρμπαν. Καμία άλλη χώρα στην Ευρώπη δεν έχει αντίστοιχες διατάξεις. Για την ακρίβεια, δεν έχει ούτε καν κοντά σε αυτές διατάξεις.

Τιμωρείτε για τους ελεύθερους επαγγελματίες ορίζοντας ότι όταν πτωχεύουν -με το δικαίωμα που δίνει αυτό το νομοσχέδιο- θα δημεύεται η περιουσία τους χωρίς να απομειώνεται η οφειλή τους εφόσον για τρεις συνεχόμενες φορές δεν είναι πετυχημένος ο πλειστηριασμός. Ξεκίνησε, βέβαια, από την κυβέρνηση ΣΥΡΙΖΑ όπου δόθηκε προτεραιότητα στις τράπεζες έναντι των εργαζομένων για την αποζημίωση από πτώχευση εταιρείας. Τώρα όμως οι τράπεζες θα είναι αυτές που θα διορίζουν τον ίδιο το διαχειριστή της πτωχευμένης εταιρείας. Πέρα από τον κατάλογο των διαχειριστών, θα έχουμε δικηγορικές εταιρείες -συμβουλευτικές εταιρείες νομικές- χωρίς καμία εγγύηση ανεξαρτησίας και αντικειμενικότητας.

Όσον αφορά για το δικαίωμα να διατηρούν οι πτωχευμένοι αυτοαπασχολούμενοι να μην μπορούν να αποπληρώσουν το δάνειο και να τα χρέη τους και να διατηρούν το σπίτι με ενοίκιο. Αυτό θα γίνεται χωρίς δικαίωμα εξαγοράς του ίδιου του δανείου για καθ’ όλο το χρονικό διάστημα που θα έχουν κάνει τη συμφωνία του ενοικίου. Δηλαδή, αν αύριο κάποιος πολίτης έχει την ικανότητα να αποπληρώσει, θα πρέπει να αποπληρώσει και το ενοίκιο που θα λάμβανε η τράπεζα όλα αυτά τα χρόνια που είχε συμφωνηθεί και το δάνειο.

Αν θέλετε να δώσετε πραγματικά μια δεύτερη ευκαιρία κύριε Υπουργέ επιτρέψτε την παραγωγική διαδικασία να συνεχίσει. Το μεγάλο ζήτημα με αυτές τις εταιρείες είναι ότι δεν τους επιτρέπεται να κάνουν στην ουσία αξιοπρεπείς διακανονισμούς και να μπορούν να λειτουργήσουν. Και εκεί οδηγούνται σε πτώχευση πάρα πολλές από αυτές. Εσείς δίνετε άφεση αμαρτιών για οποιαδήποτε κακοδιαχείριση στα διοικητικά συμβούλια, τους επιτρέπετε να συνεχίσουν να δραστηριοποιούνται μετά από λίγο χρονικό διάστημα, σταματάτε την παραγωγική διαδικασία και οδηγείτε σε ρευστοποίηση. Αυτό σημαίνει αποεπένδυση. Αυτό σημαίνει μείωση του ΑΕΠ, μείωση της πραγματικής οικονομίας. Αν θέλετε να δώσετε μια δεύτερη ευκαιρία, δώστε μια δεύτερη ευκαιρία στην παραγωγική διαδικασία, στην παραγωγή που παράγει θέσεις απασχόλησης και προϊόντα και στηρίζει την οικονομία μας. Εκεί δώστε δεύτερη ευκαιρία, όχι σε αυτούς που έχουν βρεθεί να κάνουν κακοδιαχείριση. Θέλετε να δώσετε δεύτερη ευκαιρία στην παραγωγική διαδικασία;

Επιτρέψτε στους εργαζόμενους να συνεχίσουν όπως γίνεται πολύ πετυχημένα στη ΒΙΟΜΕ.

Αυτό το νομοσχέδιο δεν αποτελεί ένα νομοσχέδιο δεύτερης ευκαιρίας. Είναι ένα νομοσχέδιο ρευστοποίησης της παραγωγικής δραστηριότητας στη χώρα μας και αποεπένδυσης. Εμείς το καταψηφίζουμε επί της αρχής και θα επανέλθουμε με πάρα πολύ αναλυτικές προτάσεις κατ’ άρθρο.

Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον Ειδικό Αγορητή του ΜέΡΑ25.

Ολοκληρώθηκε η διαδικασία των εισηγήσεων των Εισηγητών και των Ειδικών Αγορητών. Το λόγο έχει ο Υπουργός Οικονομικών, ο κ. Σταϊκούρας, για τριάντα λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρίες και κύριοι συνάδελφοι, θα ξεκινήσω με μία εισαγωγή, πριν μπω στο κυρίως κείμενο της τοποθέτησής μου. Παρακολούθησα με ιδιαίτερη προσοχή τους Εισηγητές όλων των κομμάτων της Αντιπολίτευσης, άσχετα αν λείπουν σχεδόν όλοι. Παρακολούθησα με ιδιαίτερη έκπληξη όμως την τοποθέτηση της Εισηγήτριας του ΣΥΡΙΖΑ. Θα περίμενα τουλάχιστον να ήταν πιο προσεκτική στην κριτική της και με κάποια διάθεση αυτοκριτικής και επί της ουσίας του νομοσχεδίου, στην οποία θα τοποθετηθώ σε λίγο γιατί ακούστηκαν πολλές ανακρίβειες, αλλά και επί των θέσεών της. Διότι, ας μην ξεχνάμε, ότι εκπροσωπεί τον ΣΥΡΙΖΑ, το κόμμα που υποστηρίζει ότι «κανένα σπίτι στα χέρια τραπεζίτη» και κατήργησε με τους ν.4346/2015 και ν.4592/2019, την προστασία της πρώτης κατοικίας. Άρα, η προστασία της πρώτης κατοικίας καταργήθηκε από αυτούς που υποστήριζαν «κανένα σπίτι στα χέρια τραπεζίτη».

Θα ήθελα να ήταν πιο προσεκτική, γιατί μιλάμε για το κόμμα, το οποίο υποστήριζε τη σεισάχθεια. Και τελικά, επί ημερών διακυβέρνησης του ΣΥΡΙΖΑ, έγιναν 25.672 πλειστηριασμοί, 25.672 πλειστηριασμοί. Μιλάμε για το κόμμα που υποστήριζε και υποστηρίζει ότι δήθεν ο νόμος υπηρετεί τις τράπεζες, άκουσα ότι γράφτηκε και από τις τράπεζες, ενώ αυτές έχουν εκφράσει δημόσια τον προβληματισμό τους για το σχέδιο νόμου. Και μάλιστα, η εισηγήτρια του ΣΥΡΙΖΑ είπε ότι οι τράπεζες έγραψαν τί; Την εξωδικαστική διαδικασία, που είναι ακριβώς το βασικό σημείο στο οποίο έχουν αντίρρηση.

Συνεπώς, πώς είναι δυνατόν να έχουν οι τράπεζες αντίρρηση, σοβαρές αντιδράσεις, να έχουν βάλει και ιδιωτικό οίκο προκειμένου να αξιολογήσει το νομοσχέδιο της Κυβέρνησης και εσείς να λέτε, πάρα πολλές φορές σε πολλές τοποθετήσεις σας, ότι εκπροσωπεί τις τράπεζες ή ότι έχει γραφτεί για τις τράπεζες. Για να μη σας θυμίσω ότι, επί ημερών διακυβέρνησής σας δηλώνατε ότι «οι ηλεκτρονικοί πλειστηριασμοί είναι σημαντικοί, για να έχουμε καλές τράπεζες», αυτό δηλώνατε εσείς και ο κ. Τακαλώτος εντός εισαγωγικών, «αλλά και για αναπτυξιακούς και κοινωνικούς λόγους». Συνεπώς, θα ήθελα να είναι πιο προσεκτική η Αξιωματική Αντιπολίτευση όταν μιλάει γι’ αυτά τα θέματα.

Δεν θα περίμενα ποτέ να τεθεί από εισηγήτρια του ΣΥΡΙΖΑ το θέμα των ανακεφαλαιοποιήσεων. Συγκράτησα, μάλιστα, να ισχυρίζεστε ότι γι’ αυτά φταίει η ΝΔ. Συγνώμη, η τρίτη ανακεφαλαιοποίηση πότε έγινε; Η τρίτη ανακεφαλαιοποίηση που χάθηκαν οριστικά δισεκατομμύρια ευρώ για τους Έλληνες φορολογούμενους, που δήθεν σήμερα κόπτεστε και αναφέρεστε στα χαμηλά εισοδήματα, στις μικρές επιχειρήσεις, στον φτωχό πολίτη. Αυτοί δεν πλήρωσαν την τρίτη ανακεφαλαιοποίηση που έγινε εξαιτίας της δήθεν υπερήφανης διαπραγμάτευσης του πρώτου εξαμήνου του 2015.

Άκουσα για τον τρόπο με τον οποίο διοικούνται οι τράπεζες. Τον νόμο για το Τ.Χ.Σ. εσείς δεν τον φέρατε; Άρα, θα πρότεινα «κρείττον του λαλείν το σιγάν».

Κυρίες και Κύριοι Συνάδελφοι,

Συζητούμε σήμερα, στη Διαρκή Επιτροπή Οικονομικών Υποθέσεων, το νέο θεσμικό πλαίσιο για τη Ρύθμιση Οφειλών και την Παροχή 2ης Ευκαιρίας για νοικοκυριά και επιχειρήσεις.

Ένα συνολικό, συνεκτικό, ρεαλιστικό και καινοτόμο Σχέδιο Νόμου.

Ένα Σχέδιο Νόμου με στόχο την αντιμετώπιση, με αποτελεσματικότητα, διαφάνεια, ευελιξία και κοινωνική δικαιοσύνη, του μεγάλου οικονομικού και κοινωνικού προβλήματος της υπερχρέωσης των πολιτών.

Κυρίες και Κύριοι Συνάδελφοι,

Έχουμε επιλέξει, ως πολιτική ηγεσία του Υπουργείου Οικονομικών, να μιλάμε τη «γλώσσα» της αλήθειας. Να μιλάμε με ειλικρίνεια, καθαρότητα και παρρησία. Με μετριοπάθεια και σοβαρότητα. Τεκμηριωμένα και υπεύθυνα, μακριά από λαϊκισμούς και μικροκομματικά παίγνια. Με το «βλέμμα» στραμμένο στο μέλλον, χωρίς να προσπερνάμε τα προβλήματα του παρελθόντος.

Έχουμε επιλέξει αυτά τα προβλήματα να τα αντιμετωπίζουμε, με σχέδιο, πολιτική βούληση και τόλμη και όπως είπε, ορθώς, ο Εισηγητής της Νέας Δημοκρατίας, κ. Ρουσόπουλος, με οικονομική αποτελεσματικότητα και κοινωνική δικαιοσύνη. Και να μην τα κρύβουμε «κάτω από το χαλί», ούτε να τα μετακυλύουμε στους επόμενους διότι άκουσα ότι «δεν έχουμε Τρόϊκα, δεν έχουμε Μνημόνια. Άρα, γιατί νομοθετούμε;». Τις υπογραφές να μην ξεχνάμε, τις υπογραφές που κάποιοι έβαλαν τα προηγούμενα χρόνια.

Άρα, αυτό θα επιλέξω να κάνω κι εγώ, σήμερα, ενώπιόν σας. Να μιλήσω ειλικρινά για ένα πολύ σοβαρό οικονομικό και κοινωνικό πρόβλημα. Θέτοντας απλά ερωτήματα, και δίνοντας αναλυτικές απαντήσεις.

1ο Ερώτημα: Υπάρχει – σήμερα – πρόβλημα υψηλού ιδιωτικού χρέους στη χώρα μας;

Η απάντηση είναι ΝΑΙ. Η πολυετής οικονομική κρίση στην Ελλάδα οδήγησε, το ήδη συσσωρευμένο ιδιωτικό χρέος, στη διόγκωσή του.

Σύμφωνα με τα στοιχεία από την Τράπεζα της Ελλάδος, την Ανεξάρτητη Αρχή Δημοσίων Εσόδων και τον ΕΦΚΑ, το ιδιωτικό χρέος ανέρχεται, σήμερα, στα 234 δισ. ευρώ.

Από αυτό το συνολικό ιδιωτικό χρέος, τα 106 δισ. ευρώ αφορούν οφειλές προς τη φορολογική αρχή, τα 92 δισ. ευρώ οφειλές προς τον ευρύτερο χρηματοπιστωτικό τομέα, δηλαδή τις τράπεζες και τις εταιρείες διαχείρισης απαιτήσεων, και τα 36 δισ. ευρώ οφειλές προς τα Ασφαλιστικά Ταμεία.

Συνεπώς, το πρόβλημα το οποίο δημιουργήθηκε, σωρεύθηκε και διογκώθηκε τα προηγούμενα χρόνια, είναι σήμερα υπαρκτό, μεγάλο και σοβαρό. Απαιτεί, άμεσα, συγκεκριμένες πρωτοβουλίες αντιμετώπισής του, προκειμένου να απελευθερωθούν οι παραγωγικές δυνάμεις της χώρας από το «βάρος» του.

2ο Ερώτημα: Με δεδομένο ότι το πρόβλημα του υψηλού ιδιωτικού χρέους δεν δημιουργήθηκε πρόσφατα, δεν αναλήφθηκαν πολιτικές πρωτοβουλίες στο παρελθόν για την αντιμετώπισή του;

Η απάντηση είναι ΟΧΙ. Αναλήφθηκαν. Κυβερνήσεις και κανονιστικές αρχές εισήγαγαν και εφάρμοσαν, κατά καιρούς, διάφορους νόμους και κανονιστικά πλαίσια.

Ενδεικτικά:

* Νόμος 3869/2010, ο οποίος αφορούσε στη ρύθμιση οφειλών των υπερχρεωμένων φυσικών προσώπων.
* Νόμος 4152/2013, με τον οποίο θεσπίστηκε η πάγια ρύθμιση οφειλών.
* Νόμος 4224/2013, ο οποίος θέσπισε τον Κώδικα Δεοντολογίας Τραπεζών, με τον οποίο φυσικά και νομικά πρόσωπα επιχειρούσαν τη διευθέτηση των οφειλών τους προς τα τραπεζικά ιδρύματα.
* Νόμος 4307/2014, ο οποίος θέσπισε την έκτακτη διαδικασία της ειδικής διαχείρισης για τις επιχειρήσεις.
* Νόμος 4321/2015, ο οποίος αφορούσε τη ρύθμιση οφειλών φυσικών και νομικών προσώπων προς τη φορολογική διοίκηση και τους φορείς κοινωνικής ασφάλισης.
* Νόμοι 4354/2015 και 4389/2016, οι οποίοι θεσμοθέτησαν την αγορά εταιρειών διαχείρισης απαιτήσεων και εταιριών απόκτησης απαιτήσεων από δάνεια και πιστώσεις.
* Νόμος 3588/2017, ο οποίος τροποποίησε τον Πτωχευτικό Κώδικα, για την πτώχευση εμπόρων και επιχειρήσεων.
* Νόμος 4469/2017, ο οποίος θέσπισε τον εξωδικαστικό μηχανισμό ρύθμισης οφειλών των επιχειρήσεων και των επιτηδευματιών.
* Νόμος 4605/2019, ο οποίος θέσπισε τη ρύθμιση οφειλών, ως διάδοχο σχήμα του λεγόμενου «Νόμου Κατσέλη» για τη ρύθμιση οφειλών των φυσικών προσώπων.
* Νόμος 4611/2019, ο οποίος αφορούσε τη ρύθμιση οφειλών φυσικών και νομικών προσώπων σε δημόσιο και φορείς κοινωνικής ασφάλισης.

Η απλή και μόνο παράθεση αυτών των νόμων, οι οποίοι ψηφίστηκαν μέσα σε λίγα χρόνια, αποδεικνύει ότι υπήρξε πολυνομία, αβελτηρία, όπως είπε ο κ. Ρουσόπουλος, πολυπλοκότητα και σε αρκετές περιπτώσεις, επικάλυψη.

Η σημερινή ποσοτική εικόνα του προβλήματος επιβεβαιώνει ότι αυτές οι νομοθετικές παρεμβάσεις δεν κατάφεραν να δώσουν αποτελεσματική λύση στο ζήτημα του ιδιωτικού χρέους.

3ο Ερώτημα: Γιατί όμως απέτυχαν αυτές οι νομοθετικές πρωτοβουλίες; Και πως αυτό τεκμαίρεται;

Η απάντηση είναι ότι υπήρξαν σημαντικά κενά στη νομοθέτηση και εμφανίστηκαν ουσιαστικές αδυναμίες στην εφαρμογή των Νόμων.

Χαρακτηριστικό παράδειγμα, ο Νόμος 3869/2010, γνωστός στους περισσότερους ως «Νόμος Κατσέλη».

Ο Νόμος αυτός:

1ον. Παρείχε «απλόχερα» προστασία, τόσο της 1ης κατοικίας όσο και ολόκληρης της περιουσίας, σε όλους ανεξαιρέτως, χωρίς κανέναν έλεγχο και κανένα κριτήριο, με την υποβολή μόνο μιας αίτησης.

Δεν φρόντισε ο τότε Νομοθέτης να υπάρχουν ειδικές δικλείδες ασφαλείας, με αποτέλεσμα να επωφελούνται οι στρατηγικοί κακοπληρωτές. Τα στοιχεία που έχουμε συλλέξει δείχνουν, ότι ένα περίπου 25% των πολιτών που έχουν κάνει χρήση ή έχουν αποτανθεί στο νόμο Κατσέλη είναι στρατηγικοί κακοπληρωτές.

2ον. Παρείχε τη δυνατότητα ρύθμισης μόνο των δανείων.

Όμως οι πολίτες είχαν, και έχουν, ανάγκη ρύθμισης και των υπολοίπων οφειλών τους, ειδικά αυτών προς το Δημόσιο. Έτσι, ακόμη και αν λάμβαναν μια ρύθμιση του δανείου τους, στην πράξη αδυνατούσαν να την εξυπηρετήσουν, εξαιτίας των λοιπών οφειλών που δεν μπορούσαν να ρυθμίσουν.

3ον. Οι οφειλέτες παραμένουν εγκλωβισμένοι σε μια κατάσταση όπου δεν γνωρίζουν ποιο θα είναι το τελικό αποτέλεσμα. Έχουν άγνοια για το κατά πόσο θα κρίνει ο δικαστής εάν όντως είναι οικονομικά ευάλωτοι, εάν ασκούν σημαντική επιχειρηματική δραστηριότητα, εάν είναι επιλέξιμοι, εάν ενήργησαν με δόλο. Ενώ επιβαρύνεται η θέση τους στην περίπτωση που προκύψει μια αρνητική έκβαση από το δικαστήριο.

Ενδεικτικά, εκκρεμούν σήμερα περίπου 70.000 υποθέσεις προς εκδίκαση, με ημερομηνία δικασίμου που εκτείνεται μέχρι και το έτος 2032.

4ον. Όταν τελικά οι υποθέσεις εκδικαστούν, μεγάλος αριθμός απορρίπτεται, είτε διότι ο πολίτης δεν είναι επιλέξιμος, είτε γιατί διαπιστώνεται ότι δεν έχει οικονομική αδυναμία.

Δηλαδή, με λίγα λόγια, ο Νόμος 3869/2010:

* οδήγησε ελάχιστες περιπτώσεις σε πλήρη απαλλαγή χρεών,
* παρουσίασε μεγάλες καθυστερήσεις και, εν τέλει,
* δεν έδινε μια συνολική, βιώσιμη λύση στο πρόβλημα υπερχρέωσης του νοικοκυριού.

Απλά μετέθετε το πρόβλημα στις επόμενες γενεές, οι οποίες αναγκάζονταν να αποποιηθούν την κληρονομιά τους.

Ένα ακόμη παράδειγμα ελλιπούς αντιμετώπισης του προβλήματος είναι ο Νόμος 4469/2017.

Είναι χαρακτηριστικό ότι από τις 63.400 επιχειρήσεις και επαγγελματίες που εισήλθαν στην πλατφόρμα, μόνο 7.300 υπέβαλαν αίτηση και, εξ αυτών, μόλις 2.200 ολοκλήρωσαν επιτυχώς τη διαδικασία ρύθμισης οφειλών.

Τέλος, σε ό,τι αφορά στο Νόμο 4605/2019, της Κυβέρνησης ΣΥΡΙΖΑ, ο οποίος διαδέχθηκε το νόμο Κατσέλη μετά την οριζόντια κατάργηση της προστασίας της 1ης κατοικίας από τον ΣΥΡΙΖΑ, αυτός είχε διορία 6 μηνών και μικρή περίμετρο δικαιούχων.

Ο Νόμος αυτός προστάτευε την 1η κατοικία μόνο σε όσους είχαν δάνειο που ήταν μη εξυπηρετούμενο κατά την 31η Δεκεμβρίου 2018, ενώ έθετε μία σειρά από αυστηρά κριτήρια εισοδήματος και περιουσίας, που αποτελούσαν απαραίτητη προϋπόθεση συμμετοχής.

Ο νόμος αυτός, αφού είχε καταργηθεί οριζόντια η προστασία της πρώτης κατοικίας το Φεβρουάριο του 2019, ψηφίστηκε τον Απρίλιο του 2019. Απεδείχθη αναποτελεσματικός.

Ενδεικτικά, ενώ δυνητικά κάλυπτε περίπου 90.000 δανειολήπτες, θέλω να υπενθυμίσω ότι με τα πρακτικά της Βουλής σύμφωνα με τότε κορυφαία στελέχη της κυβέρνησης του ΣΥΡΙΖΑ όπως είναι ο κ. Δραγασάκης, έκαναν λόγο ακόμη και για 130.000 δανειολήπτες, τον Ιούλιο του 2019, δεν είχε υποβληθεί καμία αίτηση! Ενώ, κατά την αρχική προθεσμία λήξης του νόμου, στις 31 Δεκεμβρίου 2019, είχαν υποβληθεί μόλις 1.368 αιτήσεις.

Συμπέρασμα; Τα ποσοτικά στοιχεία επιβεβαιώνουν ότι αυτές οι νομοθετικές παρεμβάσεις δεν κατάφεραν να δώσουν αποτελεσματική λύση στο πρόβλημα του ιδιωτικού χρέους.

**ΤΡΥΦΩΝ ΑΛΕΞΙΑΔΗΣ:** Παλαιότερα στοιχεία έχετε; Για την περίοδο της ΝΔ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):**  Είπα για το νόμο του 2010, δεν παρακολουθείτε, είπα για το νόμο του 2010 που ίσχυε και μετά. Έδωσα στοιχεία, 70.000 υποθέσεις στα δικαστήρια. Σας είπα ότι όλοι απέτυχαν, δεν το καταλάβατε; Ήμουν πολύ σαφής, τα αποτελέσματα είναι συγκεκριμένα και περιμένω όλοι εδώ να μιλήσουμε με αυτούς τους όρους.

Θα μου πείτε όμως, και εδώ περίμενα να μου ασκήσετε αυτό το ερώτημα και είναι το τέταρτό μου ερώτημα, καλές οι διαπιστώσεις αλλά είστε ένα χρόνο στη διακυβέρνηση, αφού βλέπετε το πρόβλημα δεν κάνετε τίποτα; Αφήνετε το πρόβλημα έτσι να διαιωνίζεται; Η απάντηση είναι ότι ενεργήσαμε άμεσα, μεθοδικά, στοχευμένα και συντεταγμένα.

Πάμε στις συγκρίσεις τώρα, αφού με προκαλέσατε. Πρώτον, ως άμεσο μέτρο για την προστασία της πρώτης κατοικίας προχωρήσαμε στη βελτίωση του υφιστάμενου πλαισίου που βρήκαμε από τον ΣΥΡΙΖΑ αντιμετωπίζοντας μια σειρά προβλημάτων στην εφαρμογή του νόμου, όπως είναι ενδεικτικά - το ζητούσατε και εσείς στη Βουλή και όλα τα κόμματα της αντιπολίτευσης, άσχετα αν δεν το είχατε νομοθετήσει - η κατάθεση πλήθους εγγράφων που ο πολίτης αδυνατούσε να προσκομίσει. Έτσι, με σχετική νομοθετική πρωτοβουλία που αναλάβαμε αυτό θεραπεύτηκε.

Επίσης, διευρύναμε την περίμετρο των δυνητικά επιλέξιμων οφειλετών εντάσσοντας ένστολους, ιατρικό προσωπικό, δασκάλους και άλλους που διαμένουν σε άλλη πόλη για επαγγελματικούς λόγους. Φυσικά, επεκτείναμε το πρόγραμμα που βρήκαμε μέχρι τέλος Ιουλίου του 2020. Δηλαδή, από τους αρχικούς επί ΣΥΡΙΖΑ 6 μήνες διάρκεια του προγράμματος, αυτό είχατε νομοθετήσει 6 μήνες να υπάρχει αυτό το πρόγραμμα για τους κόκκινους μέχρι το 2018 και για περιορισμένη περίμετρο που είχε αξιοποιηθεί από 1.500 περίπου συμπατριώτες μας, εμείς το επεκτείναμε κατά άλλους 7 μήνες. Εντούτοις, παρά τις πολλές και σημαντικές νομοθετικές και λειτουργικές βελτιώσεις που επήλθαν, την χρονική επέκταση και την άμεση ενεργοποίηση της κρατικής επιδότησης, το πλαίσιο προστασίας δεν είχε και πάλι τα προσδοκώμενα αποτελέσματα. Μέσα σε δεκατρείς μήνες υποβλήθηκαν 6.991 αιτήσεις. Βεβαίως, από τη μία πλευρά μπορούμε να ισχυριστούμε, και το λέω δημόσια, ότι δεν πέτυχε ο στόχος του όταν η δυνητική περίμετρος ήταν 90.000 και μπαίνουν 7.000, δεν μπορείς να πεις ότι είναι πετυχημένο. Από την άλλη πλευρά όμως, σώσαμε 7.000 νοικοκυριά, που θα σώζονταν 1.500.

Είναι και αυτό ένα στοιχείο, που δείχνει την ιδιαίτερη πρόνοια και μέριμνα για συγκεκριμένες κατηγορίες πατριωτών μας.

Δεύτερον, με συντονισμένες ενέργειες με τις τράπεζες και τις εταιρείες διαχείρισης απαιτήσεων, απορώ γιατί προσπερνάτε αυτό το νούμερο εύκολα, ενθαρρύναμε και ενθαρρύνουμε παράλληλα τις απευθείας ρυθμίσεις των πολιτών, των οφειλετών, με τις τράπεζες.

Ενδεικτικά, την ίδια περίοδο αυτούς τους μήνες που ρύθμισαν περίπου 7.000 νοικοκυριά μέσω του προγράμματος που υπήρχε για 13 μήνες τις οφειλές τους για την προστασία της πρώτης κατοικίας, την ίδια περίοδο ρύθμισαν πάνω από 270.000 δάνεια πολίτες ύψους άνω των δεκατριών δισεκατομμυρίων ευρώ απευθείας με τις τράπεζες συμπεριλαμβανομένων και αυτών που αφορούν την πρώτη κατοικία τους -όχι μόνο την πρώτη κατοικία τους- και αυτών που αφορούν την πρώτη κατοικία τους 270 χιλιάδες δάνεια.

Και ακριβώς επειδή ήθελα και θέλαμε ως πολιτική ηγεσία και ειδική γραμματεία να πιέσουμε το τραπεζικό σύστημα ζητούσαμε διαρκώς στοιχεία, τα οποία για πρώτη φορά αυτή η Κυβέρνηση συστηματικά τα δημοσιοποιεί, πώς θα ρυθμίζουν οι τράπεζες, πόσα οι διαχειριστές δανείων, σε ποιες κατηγορίες, σε ποιες γεωγραφικές περιοχές. Και ζήτησα και έχω στη διάθεσή μου -αν θέλετε να το συζητήσουμε τις επόμενες μέρες- συγκεκριμένες ρυθμίσεις που έγιναν και κουρέματα. Έτσι οι πολίτες έσωσαν στην πράξη το σπίτι τους, επειδή ρύθμιζαν διμερώς και πλήρωναν τα χρέη τους.

Τρίτη πρωτοβουλία που αναλάβαμε αυτό τον χρόνο. Θεσπίσαμε το πρόγραμμα γέφυρα, το οποίο επιδοτεί για 9 μήνες όλα τα στεγαστικά και επιχειρηματικά δάνεια με υποθήκη την κύρια κατοικία όλων όσων επλήγησαν από τον κορονoϊό. Θέσαμε την υποχρέωση η ρύθμιση οφειλής να είναι βιώσιμη, έτσι ώστε ο πολίτης να μπορεί να την εξυπηρετήσει σύμφωνα με τις πραγματικές δυνατότητες που έχει.

Με το πρόγραμμα αυτό επιτυγχάνουμε πολλαπλούς στόχους. Επιβραβεύονται οι συνεπείς δανειολήπτες με εξυπηρετούμενα δάνεια, οι οποίοι έχουν πληγεί από την πανδημία. Πρώτη φορά Κυβέρνηση επιβραβεύει τη συνέπεια. Ακολουθεί και το σχέδιο νόμου που συζητάμε που το επαναλαμβάνει και το επεκτείνει -θα επανέλθω- υποστηρίζεται το σύνολο των δανειοληπτών, το σύνολο των δανειοληπτών που επλήγησαν από την υγειονομική κρίση και έχουν μη εξυπηρετούμενα δάνεια ακόμα και μετά το τέλος του 2018.

Έτσι δίνουμε λύση και σε μια ομάδα δανειοληπτών που είχε αφήσει ο ΣΥΡΙΖΑ χωρίς καμία προστασία. Ενθαρρύνουμε και ενισχύουμε τις διμερείς συμφωνίες με τα χρηματοπιστωτικά ιδρύματα και τις εταιρείες διαχείρισης απαιτήσεων, καλλιεργεί την κουλτούρα πληρωμών με την έμπρακτη στήριξη του κράτους, αφού επιδοτούμε ένα σημαντικό κομμάτι της μηνιαίας δόσης του δανείου.

Αποτρέπουμε την κατάχρηση του νέου πλαισίου από στρατηγικούς κακοπληρωτές . Περιορίζουμε, όσο είναι εφικτό, τον κίνδυνο δημιουργίας μιας νέας γενιάς κόκκινων δανείων λόγω της κρίσης που επέφερε η πανδημία.

Και τέλος ενισχύεται η κοινωνική συνοχή καθώς καλύπτονται πολλαπλάσιοι δανειολήπτες σε σχέση με το πλαίσιο της προηγούμενης Κυβέρνησης.

Αποτέλεσμα; Το αποτέλεσμα είναι να αποδειχθεί το πρόγραμμα γέφυρα ως ιδιαίτερα επιτυχημένο σε σχέση με όλα τα προηγούμενα εργαλεία ρύθμισης καθώς μέχρι 14/10/2020 έχουν συγκεντρωθεί 142.757 αιτήσεις. Προηγούμενο σχήμα μέχρι το τέλος του 2019 είχε 1.500 αιτήσεις, κατέληξε σε 7.000 αιτήσεις μετά από 13 μήνες και εδώ σε κάτι περισσότερο από δύο μήνες 142.757 αιτήσεις.

Τέταρτη πρωτοβουλία που αναλάβαμε σε αυτούς τους πρώτους 15 μήνες. Όλους αυτούς τους μήνες παράλληλα με τις πρωτοβουλίες που ανέδειξα προηγουμένως επεξεργαζόμαστε ένα συνεκτικό, καινοτόμο και μεταρρυθμιστικό θεσμικό πλαίσιο με στόχο την ολιστική αντιμετώπιση του υψηλού, συσσωρευμένου ιδιωτικού χρέους πλαίσιο κατ’ εφαρμογή της κοινοτικής Οδηγίας 1023/2019, για το οποίο είχε δεσμευτεί πολλές φορές και η προηγούμενη Κυβέρνηση στις εκθέσεις αξιολόγησης στο Eurogroup και σε όλα τα διεθνή fora. Αυτά για την Ολομέλεια. Υποθέτω, ότι και πάλι δεν πρόλαβε.

Στο σημείο αυτό, όμως, θέλω να ευχαριστήσω ιδιαίτερα την ειδική γραμματεία διαχείρισης ιδιωτικού χρέους και την ηγεσία αυτής - που δεν άλλαξε από τη σημερινή κυβέρνηση, τα ίδια πρόσωπα ήταν και στην προηγούμενη κυβέρνηση, για να ξέρουμε για την κριτική που ασκείτε- καθότι συνέβαλαν αποτελεσματικά στο αποτέλεσμα που έρχεται σήμερα ενώπιόν σας. Ιδίως σε ό,τι αφορά στις εξωδικαστικές διαδικασίες ρύθμισης των οφειλών.

Επίσης, όμως, θέλω να ευχαριστήσω ιδιαίτερα τους εξειδικευμένους νομικούς επιστήμονες και εμπειρογνώμονες που απάρτισαν την ομάδα σύνταξης του νομοσχεδίου, οι οποίοι με τις εμπεριστατωμένες απόψεις τους βοήθησαν ουσιαστικά στη δημιουργία του σημερινού νομοθετικού πλαισίου.

Έρχομαι στο τελευταίο σημείο, στο τελευταίο ερώτημα, ποια είναι τα βασικά χαρακτηριστικά του νόμου και ποιες οι καινοτομίες του. Ο Εισηγητής Πλειοψηφίας, ο κ. Ρουσόπουλος, τα ανέπτυξε όλα αυτά με επάρκεια. Εγώ θα επισημάνω και προφανώς θα επαναλάβω τα πιο σημαντικά από αυτά.

Πρώτον, εισάγεται για πρώτη φορά στην Ελλάδα -δεν το άκουσα από κανένα κόμμα της αντιπολίτευσης, από κανένα- προληπτικός μηχανισμός για την έγκαιρη προειδοποίηση του πολίτη στο πλαίσιο πρόληψης, έτσι ώστε αυτός να μην οδηγηθεί σε διαδικασίες αφερεγγυότητας. Ο μηχανισμός έγκαιρης προειδοποίησης θεσπίζει διαδικασίες ενημέρωσης και παροχής στήριξης στα φυσικά και τα νομικά πρόσωπα προκειμένου αυτά να μπορέσουν να καλύψουν ή να αναδιαρθρώσουν τις οφειλές τους για να αποφύγουν διαδικασίες ρευστοποίησης.

Δεύτερον –ούτε αυτό το άκουσα- ενσωματώνονται όλα τα επιμέρους εργαλεία ρύθμισης οφειλών που υπάρχουν σήμερα σε ένα ενιαίο πλαίσιο και μια ενιαία διαδικασία. Χαίρομαι, γιατί ο Εισηγητής του ΚΙΝΑΛ, σ΄ αυτήν την κατεύθυνση, είχε θετική τοποθέτηση ότι, ναι χρειάζεται μια ενιαία ρύθμιση, ολιστική προσέγγιση των προβλημάτων του παρελθόντος, παρά την διαφορετική προσέγγιση που έχουμε σε πτυχές του σχεδίου νόμου. Έτσι δίνεται τέλος στον κυκεώνα διαφορετικών εργαλείων με τις αλληλοεπικαλύψεις τους που μπέρδευαν τους οφειλέτες, καθώς και στα κενά που άφηναν αρκετούς οφειλέτες χωρίς κάποια λύση.

Τρίτον, οι οφειλέτες που αποδεδειγμένα βρίσκονται σε οικονομική δυσκολία ή αδυναμία έχουν τη δυνατότητα να κάνουν ένα νέο ξεκίνημα με δύο τρόπους, είτε θα ρυθμίζουν όλες τις οφειλές τους είτε θα αποκτούν μια δεύτερη ευκαιρία, μέσω της απαλλαγής από τα χρέη τους εντός συγκεκριμένου χρονικού διαστήματος ύστερα από την ρευστοποίηση όλων των περιουσιακών τους στοιχείων. Η δεύτερη ευκαιρία διασφαλίζει ότι τα χρέη της μιας γενιάς δεν θα μεταφέρονται στην επόμενη διαιωνίζοντας το πρόβλημα της υπερχρέωσης.

Τέταρτον, εισάγεται ένα ολοκληρωμένο και αυτοματοποιημένο πλαίσιο αντιμετώπισης φερεγγυότητας -ούτε γι΄ αυτό άκουσα τίποτα- μέσω του εξωδικαστικού μηχανισμού ρύθμισης οφειλών τόσο για τα φυσικά όσο και για τα νομικά πρόσωπα. Διεξάγεται μέσω ηλεκτρονικής πλατφόρμας –έχετε άλλη προσέγγιση;- και παρέχει τη δυνατότητα για την αναδιάρθρωση των οφειλών συμπεριλαμβανομένης της δυνατότητας κουρέματος της οφειλής. Η παροχή ρύθμισης αποφασίζεται από την πλειοψηφία των χρηματοπιστωτικών ιδρυμάτων και στην περίπτωση που ακολουθεί η πρόταση ρύθμισης που προέκυψε από υπολογιστικό εργαλείο είναι υποχρεωτική η εφαρμογή της από το δημόσιο και τους ασφαλιστικούς φορείς. Η διαδικασία διαρκεί για μέγιστο χρονικό διάστημα δύο μηνών εντός των οποίων προβλέπεται αναστολή της αναγκαστικής ρευστοποίησης των εξασφαλιστικών στοιχείων του οφειλέτη. Προσφέρεται μάλιστα η δυνατότητα αποπληρωμής των οφειλών σε έως 240 δόσεις, δηλαδή, μέχρι και 20 χρόνια προς τράπεζες και λοιπούς χρηματοδοτικούς φορείς, δημόσιο και φορείς κοινωνικής ασφάλισης.

Πέμπτον, θεσπίζονται μόνιμες πρόνοιες κοινωνικής πολιτικής για δανειολήπτες που ανήκουν σε ευάλωτες κοινωνικές ομάδες. Επειδή δεν έχω πολύ χρόνο στην τοποθέτησή μου επί των άρθρων θα μιλήσω και για επιμέρους ερωτήματα στα οποία αναφέρθηκαν συνάδελφοι, όπως οι κατασχέσεις. Λέτε και ξεχάσαμε πότε έγιναν οι περισσότερες κατασχέσεις, αλλά θα μιλήσω με συγκεκριμένα στοιχεία στη δεύτερη τοποθέτηση. Θεσπίζονται μόνιμες πρόνοιες, όπως σας είπα, κοινωνικής πολιτικής εδώ για δανειολήπτες που ανήκουν σε ευάλωτες κοινωνικές ομάδες, όπως είναι η επιδότηση δανείων πρώτης κατοικίας, ώστε να αποφεύγονται πλειστηριασμοί και η σύσταση ενός φορέα απόκτησης ακινήτων για να αποφεύγονται εξώσεις.

Ειδικότερα κατά το στάδιο του εξωδικαστικού μηχανισμού ρύθμισης οφειλών -το περάσατε εντελώς το στάδιο αυτό, δεν αναφέρθηκε ουσιαστικά κανένας Εισηγητής της Αντιπολίτευσης για το πρώτο στάδιο, πήγατε στο τελευταίο στάδιο, ενώ όλο το σχέδιο νόμου έχει μία διαδρομή που δείχνει βήματα βοήθειας του πολίτη, ιδιαίτερα των πιο αδύναμων εισοδηματικών στρωμάτων- παρέχεται κρατική επιδότηση των δανείων πρώτης κατοικίας για πέντε έτη, δηλαδή, κάτι αντίστοιχο με το πρόγραμμα «Γέφυρα», αλλά που αφορά μόνο σε ευάλωτα νοικοκυριά που εξυπηρετούν ή ρυθμίζουν τις οφειλές τους.

Επίσης, στο στάδιο των μέτρων αναγκαστικής εκτέλεσης, παρέχεται ουσιαστική στήριξη, μέσω της δημιουργίας ενός ιδιωτικού φορέα για την απόκτηση των ακινήτων που θα επιλεγεί από το Κράτος, μέσω διαγωνιστικής διαδικασίας. Ο εν λόγω φορέας θα αποκτά το ακίνητο που συνιστά την πρώτη κατοικία ευάλωτων οικονομικά ομάδων. Στόχος είναι να διασφαλιστεί η παραμονή τους σε αυτόν, κατόπιν της καταβολής μισθώματος, το οποίο θα επιδοτείται από το Κράτος. Το επίδομα ενοικίου που θα χορηγείται, είναι το επίδομα στέγασης που θεσμοθετήθηκε από την προηγούμενη κυβέρνηση με το ν.4472/2017. Νομίζω εδώ δεν θα έχετε αντίρρηση, εσείς ούτως ή άλλως το εισηγηθήκατε. Επίσης, προσφέρει τη δυνατότητα επαναγοράς του ακινήτου από τον οφειλέτη, εντός 12 ετών, εφόσον ο ίδιος το επιθυμεί. Είναι σημαντικό στο σημείο αυτό να τονιστεί ότι αυτή η κρατική στήριξη -και συγκρατήστε το αυτό- αποτελεί πλέον ένα μόνιμο πρόγραμμα κοινωνικής πρόνοιας με ουσιαστική και έμπρακτη προστασία της πρώτης κατοικίας και όχι ένα έκτακτο πρόγραμμα, όπως γινόταν εδώ και 10 χρόνια στη χώρα μας, χωρίς προθεσμίες λήξης, χωρίς έκτακτα βοηθήματα που μεταχρονολογούν το πρόβλημα και τελικά δεν το επιλύουν. Αυτή είναι ουσιαστική βοήθεια για τα ευάλωτα νοικοκυριά, αυτή είναι ουσιαστική βοήθεια για αυτούς που έχουν πληγεί ιδιαίτερα από την κρίση, αυτό είναι ένα πραγματικό δίχτυ ασφαλείας.

Έκτον, στο πλαίσιο αντιμετώπισης οφειλών και με σκοπό να αποφύγουν την πτώχευση, οι επιχειρήσεις δύνανται να προσφύγουν στη διαδικασία της εξυγίανσης, της οποίας το πλαίσιο εκσυγχρονίζεται κατ’ εφαρμογή της Οδηγίας 1023/2019

Έβδομον, στην περίπτωση που δεν είναι δυνατή η επίτευξη προληπτικής αναδιάρθρωσης οφειλών, τότε προβλέπεται η δυνατότητα πτώχευσης τόσο των φυσικών όσο και των νομικών προσώπων, με ταυτόχρονη απαλλαγή από τα υπόλοιπα των οφειλών τους σε 1 έως 3 έτη. Οι διαδικασίες της πτώχευσης συστηματικοποιούνται και απλοποιούνται προς το σκοπό της ταχείας διεκπεραίωσης. Επίσης θεσπίζονται, όπως ακούστηκε, απλοποιημένες διαδικασίες για τις πτωχεύσεις μικρού αντικειμένου, έτσι ώστε να κινούνται και να περαιώνονται με ταχύτητα οι διαδικασίες πιστοποίησης και τέλος, εξυπακούεται ότι δεν δίνεται απαλλαγή από τα χρέη σε στρατηγικούς κακοπληρωτές, ενώ θα διενεργούνται ειδική έλεγχοι και διασταυρώσεις τόσο για την περίοδο πριν από την πτώχευση όσο και στη συνέχεια, εφόσον επιτευχθεί ρύθμιση και καθ’ όλη τη διάρκεια της ρύθμισης.

Και να πω και κάτι ακόμα. Δεν ακούστηκε σήμερα, αλλά το διαβάσαμε στην δημόσια διαβούλευση, παρέχονται σαφείς και συγκεκριμένες δικλείδες για την αποτροπή του ηθικού κινδύνου καταστρατήγησης και καταχρήσεων. Υπάρχει πλήρης διαφάνεια, έτσι ώστε να εντοπίζονται οι στρατηγοί κακοπληρωτές, μέσω της άρσης τραπεζικού και φορολογικού απορρήτου και της διενέργειας ειδικών ελέγχων. Δεν άκουσα κουβέντα από την αντιπολίτευση για αυτό. Δίνεται η δυνατότητα σε όλους όσους αντιμετωπίζουν οικονομική δυσκολία ή αδυναμία να λάβουν μία λύση για τη ρύθμιση των οφειλών τους χωρίς να εισάγονται κριτήρια αποκλεισμού και έχει συγκεκριμένες ηλεκτρονικές και γρήγορες διαδικασίες που αποτρέπουν τις καθυστερήσεις και τις καταχρήσεις μέσω περιττών δικαστικών προσφυγών.

Κλείνοντας, κυρίες και κύριοι συνάδελφοι, η ρύθμιση οφειλών και η παροχή δεύτερης ευκαιρίας, είναι ένα οικονομικά αποτελεσματικό, κοινωνικά ευαίσθητο, επιχειρησιακά λειτουργικό, εθνικά αναπτυξιακό και θεσμικά συμβατό σχέδιο νόμου. Είναι οικονομικά αποτελεσματικό, διότι απάντα ολιστικά στο ζήτημα του ιδιωτικού χρέους, αντικαθιστώντας ένα σύνθετο πλέγμα διάσπαρτων μέτρων που δεν κατάφεραν τα προηγούμενα χρόνια να δώσουν ουσιαστική λύση στο πρόβλημα. Είναι κοινωνικά ευαίσθητο, διότι δίνει τη δυνατότητα ρύθμισης και αναδιάρθρωσης χρεών προς τράπεζες, εφορία και ασφαλιστικά ταμεία, λαμβάνοντας ειδικές πρόνοιες για τους πραγματικά ευάλωτους πολίτες, οι οποίοι θα στηρίζονται από το Κράτος μέσω επιδότησης, ενώ παράλληλα διασφαλίζεται ότι δεν θα ενταχθούν στρατηγικοί κακοπληρωτές μέσα στο σχήμα.

Είναι επιχειρησιακά λειτουργικό, διότι, προσφέρει μέσα από απλές και γρήγορες διαδικασίες μια δεύτερη ευκαιρία στους επιχειρηματίες, έτσι ώστε αυτοί να πραγματοποιήσουν μια νέα αρχή στην οικονομική δραστηριότητα τους, απελευθερωμένοι από βάρη του παρελθόντος, τα οποία αδυνατούν να σηκώσουν.

Είναι εθνικά αναπτυξιακό, διότι διαμορφώνει τις κατάλληλες συνθήκες, ώστε να μειωθεί δραστικά το υψηλό ιδιωτικό χρέος, αλλά και να αποτραπεί η δημιουργία νέου, συμβάλλοντας έτσι καθοριστικά στην ενίσχυση της ρευστότητας στην πραγματική οικονομία.

Τέλος, είναι θεσμικά συμβατό, διότι ενσωματώνει τις πρόσφατες προβλέψεις της Ευρωπαϊκής Οδηγίας του 2019. Με λίγα λόγια, το παρόν σχέδιο νόμου συνιστά ένα σημαντικό μεταρρυθμιστικό εργαλείο για τη διαχείριση του ιδιωτικού χρέους στη χώρα μας. Με αυτό θεσμοθετείται ένα σημαντικό νομοθετικό πόνημα που θα συμβάλλει στη στήριξη της αγοράς εργασίας, στην τόνωση της ρευστότητας των επιχειρήσεων στην προσέλκυση νέων επενδύσεων και στην ενίσχυση της κοινωνικής συνοχής προστατεύοντας στο μέγιστο δυνατό βαθμό τον παραγωγικό ιστό της οικονομίας. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι συνάδελφοι ολοκληρώθηκε η πρώτη συνεδρίαση της Διαρκούς Επιτροπής Οικονομικών Υποθέσεων.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Γεώργιος Αμυράς, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Τσαμπίκα (Μίκα) Ιατρίδη, Αθανάσιος Καββαδάς, Κωνσταντίνος Καραγκούνης, Κωνσταντίνος Κατσαφάδος, Σταύρος Κελέτσης, Ζωή (Ζέττα) Μακρή, Ιωάννης Μπούγας, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Περικλής Μαντάς, Τρύφων Αλεξιάδης, Ιωάννης Γκιόλας, Ιωάννης Δραγασάκης, Βασίλειος Κόκκαλης, Παναγιώτης Κουρουμπλής, Κυριακή Μάλαμα, Αικατερίνη Παπανάτσιου, Νικόλαος Συρμαλένιος, Μιχαήλ Κατρίνης, Μαρία Κομνηνάκα, Κωνσταντίνος Χήτας και Γεώργιος Λογιάδης

Τέλος και περί ώρα 12.45΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**